open-index/open-wikipedia-markdown huggingface dataset:
തൃക്കരിപ്പൂർ ഗ്രാമപഞ്ചായത്ത്

കാസർഗോഡ് ജില്ലയിലെ ഹോസ്ദുർഗ് താലൂക്കിൽ നീലേശ്വരം ബ്ളോക്കിൽ ഉൾപ്പെടുന്ന ഒരു ഗ്രാമപഞ്ചായത്താണ് **തൃക്കരിപ്പൂർ ഗ്രാമപഞ്ചായത്ത്**. . 23.31 ചതുരശ്ര കിലോമീറ്റർ വിസ്തീർണ്ണമുള്ള പഞ്ചായത്തിന്റെ അതിരുകൾ വടക്ക് പിലിക്കോട്, പടന്ന പഞ്ചായത്തുകളും, കണ്ണൂർ ജില്ലയിലെ കരിവെള്ളൂർ-പെരളം പഞ്ചായത്തും, തെക്ക് കണ്ണൂർ ജില്ലയിലെ പയ്യന്നൂർ മുനിസിപ്പാലിറ്റിയും, കിഴക്ക് കണ്ണൂർ ജില്ലയിലെ പയ്യന്നൂർ മുനിസിപ്പാലിറ്റിയും കരിവെള്ളൂർ പെരളം പഞ്ചായത്തും, പടിഞ്ഞാറ് വലിയപറമ്പ, പടന്ന പഞ്ചായത്തുകളുമാണ്. തൃക്കരിപ്പൂർ നോർത്ത്, തൃക്കരിപ്പൂർ സൗത്ത് എന്നീ വില്ലേജുകൾ ഉൾപ്പെടുന്ന ഈ ഗ്രാമപഞ്ചായത്തിൽ ആകെ 21 വാർഡുകൾ ആണുള്ളത്. 
നിലവിൽ പഞ്ചായത്ത് ഭരിക്കുന്നത് യു.ഡി.എഫാണ്. മുസ്്‌ലിം ലീഗിലെ എ.ജി.സി ബഷീർ ആണ് പഞ്ചായത്ത് പ്രസിഡന്റ്. കോൺഗ്രസിലെ പത്മജ പി.വിയാണ് വൈസ് പ്രസിഡന്റ്. ബീരിച്ചേരി വാർഡിൽ നിന്നാണ് എ.ജി.സി ബഷീർ തിരഞ്ഞെടുക്കപ്പെട്ടത്. 

## തൃക്കരിപ്പൂർ ഗ്രാമ പഞ്ചായത്ത് മെംബർമാർ

## ഇതും കാണുക
*തൃക്കരിപ്പൂർ
*കേരളത്തിലെ ഗ്രാമപഞ്ചായത്തുകളുടെ പട്ടിക

## പുറമെ നിന്നുള്ള കണ്ണികൾ
* തൃക്കരിപ്പൂർ ഗ്രാമപഞ്ചായത്ത് 

## അവലംബം


വർഗ്ഗം:കാസർഗോഡ് ജില്ലയിലെ ഗ്രാമപഞ്ചായത്തുകൾ
ക്രെഡിറ്റ് കാർഡ്

പണമിടപാടുകൾ നടത്തുവാൻ വേണ്ടി ബാങ്കുകൾ ഉപഭോക്താക്കൾക്കു നൽകുന്ന പ്ലാസ്സ്റ്റിക്കിനാൽ നിർമ്മിതമായ കാർഡാണ് **ക്രെഡിറ്റ് കാർഡ്**. ഇന്ത്യയിലെ ഒട്ടുമിക്ക ബാങ്കുകളും ക്രെഡിറ്റ് കാർഡുകൾ പുറത്തിറക്കുന്നുണ്ട്. പണം കൈവശം സൂക്ഷിക്കണ്ട എന്നതാണ് ഉപഭോക്താക്കൾക്കു ലഭിക്കുന്ന പ്രധാന സൗകര്യം. പതിനഞ്ചു മുതൽ അൻപതു ദിവസം വരെ കടമായാണ് ബാങ്കുകൾ പണം നൽകുന്നത്. കാർഡ് അക്കൗണ്ടിൽ അനുവദിച്ചിരിക്കുന്ന ക്യാഷ് ലിമിറ്റിൽ നിന്നും പണം എ.റ്റി.എം.-ൽ നിന്നും പിൻ‌വലിക്കുവാനും സാധിക്കും. നിശ്ചിത സമയപരിധിക്കുള്ളിൽ പണം തിരികെ അടച്ചില്ലെങ്കിൽ ബാങ്കുകൾ പലിശ ഈടാക്കുന്നതാണ്. ക്രെഡിറ്റ് കാർഡിന്റെ അതേ രൂപത്തിൽ ബാങ്കുകൾ ഇപ്പോൾ ഡെബിറ്റ് കാർഡുകളും,ഗിഫ്റ്റ് കാർഡുകളും പുറത്തിറക്കുന്നുണ്ട്. കാർഡിന്റെ മുൻപുവശത്തായി കാണുന്ന പതിനാറക്കങ്ങളാണ് ഉപഭോക്താവിന്റെ ബാങ്കിലെ അക്കൗണ്ട് നമ്പർ. കാർഡിന്റെ ഉപയോഗകാലാവധിയും മുൻപുവശത്തായി കാണാം. ഈ കാലാവധിക്കുള്ളിൽ മാത്രമേ കാർഡ് ഉപയോഗിക്കുവാൻ സാധിക്കുകയുള്ളു. കാലാവധി കഴിയുമ്പോൾ ബാങ്കുകൾ പുതിയ കാർഡുകൾ അയച്ചു നൽകുകയും ചെയ്യും. 

പ്രത്യേകതരം ഉപകരണത്തിലാണ്‌ വ്യാപാര സ്ഥാപനങ്ങളിൽ ഈ കാർഡുകൾ ചാർജ്ജ് ചെയ്യുന്നത്. ചിലതരം കാർഡുകൾ ഉപയോഗിക്കുമ്പോൾ രഹസ്യകോഡുകളും നൽകേണ്ടി വരും.ഉപഭോക്താക്കളുടെ സുരക്ഷിതത്വത്തിനുവേണ്ടിയാണ്‌ ഈ സൗകര്യം ഏർപ്പെടുത്തിയിരിക്കുന്നത്.

ഉപഭോക്താക്കൾക്കു ലോകത്താകമാനമുള്ള ലക്ഷക്കണക്കിനു വ്യാപാര സ്ഥാപനങ്ങളിൽ ഈ സൗകര്യം ലഭിക്കുന്നതാണ്.

## കാർഡിന്റെ വലിപ്പം
3.370 × 2.125 ഇഞ്ചാണ് സാധാരണ കാർഡുകളുടെ വലിപ്പം. ഇതിലും ചെറിയ കാർഡുകളും ഇപ്പോൾ നിലവിലുണ്ട്.

## ഇതും കൂടി കാണുക
*വിസ
*മാസ്റ്റർകാർഡ്‌
*അമേരിക്കൻ എക്സ്പ്രസ്
*ജെ.സി.ബി.
*ഡൈനേഴ്സ് ക്ലബ്ബ്
*റുപിയ

വർഗ്ഗം:ക്രെഡിറ്റ് കാർഡ്
വർഗ്ഗം:അമേരിക്കൻ കണ്ടുപിടിത്തങ്ങൾ
ഷോർട്ട് മെസ്സേജ് സർ‌വീസ്

thumb|right|200px|മൊബൈൽ ഫോണിലെ ഒരു സന്ദേശം
thumb|right|200px|ടെലിഫോണുകളിലെ കീ പാഡ്

ഫോണുകളിലും മൊബൈൽ ഫോണുകളിലും മറ്റും ചെറിയ രൂപത്തിലുള്ള സന്ദേശങ്ങൾ അയയ്ക്കുന്നതിനാണ് **എസ്.എം.എസ്.** എന്നു പറയുന്നത്. ഷോർട്ട് മെസ്സേജ് സർ‌വീസ് (S.M.S - Short Message Service) എന്നാണ്‌ ഇംഗ്ലീഷിൽ ഇതിന്റെ പൂർണ്ണ രൂപം. ലോകത്തെല്ലായിടത്തും എസ്.എം.എസ്. ന് ഒരേ രീതിയാണ്‌ അവലംബിക്കുന്നത്.

160 അക്ഷരങ്ങളാണ്‌ ഒരു സാധാരണ സന്ദേശത്തിലുണ്ടാകുക. ഇതിൽ കൂടുതൽ വരുന്ന സന്ദേശങ്ങൾക്ക് അധികനിരക്കുകൾ സേവനദാതാക്കൾ ഈടാക്കാറുണ്ട്.ആധുനിക ഉപകരണങ്ങളിൽ ഉപയോഗിക്കുന്നതുപോലെ എസ്എംഎസ്, റേഡിയോ മെമ്മോ പേജറുകളിലെ റേഡിയോ ടെലിഗ്രാഫിയിൽ നിന്നാണ് ഉത്ഭവിച്ചത്, അത് സ്റ്റാൻഡേർഡ് ഫോൺ പ്രോട്ടോക്കോളുകൾ ഉപയോഗിച്ചു. ഗ്ലോബൽ സിസ്റ്റം ഫോർ മൊബൈൽ കമ്മ്യൂണിക്കേഷൻസ് (ജിഎസ്എം) സീരീസ് മാനദണ്ഡങ്ങളുടെ ഭാഗമായി 1985 ൽ ഇവ നിർവചിക്കപ്പെട്ടിട്ടുണ്ട്.ആദ്യത്തെ ടെസ്റ്റ് എസ്എംഎസ് സന്ദേശം 1992 ൽ അയച്ചു  ഇത് വാണിജ്യപരമായി നിരവധി സെല്ലുലാർ നെറ്റ്‌വർക്കുകളിലേക്ക് വ്യാപിച്ചു. ടെക്സ്റ്റ് ആശയവിനിമയത്തിനുള്ള ഒരു മാർഗമായി എസ്എംഎസ് ലോകമെമ്പാടും വളരെ പ്രചാരത്തിലായി. 2010 അവസാനത്തോടെ, ഏറ്റവും കൂടുതൽ ഉപയോഗിക്കുന്ന ഡാറ്റാ ആപ്ലിക്കേഷനാണ് എസ്എംഎസ്, ഏകദേശം 3.5 ബില്ല്യൺ സജീവ ഉപയോക്താക്കൾ അല്ലെങ്കിൽ 80% മൊബൈൽ ഫോൺ വരിക്കാർ(subscribers).
## അവലംബം

വർഗ്ഗം:വാർത്താവിനിമയം
ശ്രീവത്സൻ ജെ. മേനോൻ

മലയാളിയായ കർണാടക സംഗീതജ്ഞനും സംഗീതസംവിധായകനും ആണ് **ശ്രീവത്സൻ ജെ. മേനോൻ**. ചലച്ചിത്രങ്ങളിൽ സംഗീതസം‌വിധാനം നിർ‌വ്വഹിച്ചതിനു  പുറമേ പുതുമകൾ നിറഞ്ഞ പല സംഗീത ആൽബങ്ങളും  സംഗീതസംവിധാനം ചെയ്തിട്ടുണ്ട്.

കാർഷിക ഗവേഷണത്തിന് ഡോക്ടറേറ്റ് നേടിയ ഇദ്ദേഹം മണ്ണുത്തി കേരള കാർഷിക സർവകലാശാലയിൽ പ്രൊഫസർ ആയി ജോലി ചെയ്യുന്നു.

സൈന്റ്റ്  ഡ്രാക്കുള  എന്ന  ചിത്രത്തിനു വേണ്ടി ശ്രീവത്സൻ  മേനോൻ ചെയ്ത പാട്ടുകളും പശ്ചാത്തലസംഗീതം 85 ആം ഓസ്കാർ പുരസക്കാരത്തിന് വേണ്ടിയുള്ള മത്സരത്തിൽ ഉൾപ്പെട്ടിട്ടുണ്ട് 

2013  ലെ കേരള സംഗീത നാടക അക്കാദമി അവാർഡ്‌ ജേതാവാണ്‌.

## സംഗീതപഠനം
രാജലക്ഷ്മി കൃഷ്ണൻ ആയിരുന്നു ആദ്യ ഗുരു. പിന്നീട് ഏറെ കാലം സംഗീതജ്ഞൻ നെയ്യാറ്റിൻകര വാസുദേവന്റെ കീഴിൽ സംഗീതം അഭ്യസിച്ചു.
## സം‌ഗീത സം‌വിധാനം നിർ‌വ്വഹിച്ച ചിത്രങ്ങൾ
* സൈന്റ്റ്  ഡ്രാക്കുള - 2012
* ടി.ഡി. ദാസൻ സ്റ്റാൻഡേർഡ് 6 ബി. - 2010
* മൈ മദേർസ് ലാപ്പ്ടോപ്പ് - 2008
* സ്വപാനം - 2014 
* ലണ്ടൻ ബ്രിഡ്ജ് - 2014

## ആൽബങ്ങൾ
* കൃഷ്ണ - എ മ്യുസികൽ റിഫ്ലെക്ഷൻ   
* വാനപ്രസ്ഥം 
* ക്ഷേത്രാഞ്ജലി
* രമണൻ 
* മൺസൂൺ അനുരാഗ 
* ക്ലാസ്സികൽ എൻകൗണ്ടർ - ഗുരു നെയ്യാറ്റിൻകര വാസുദേവനോപ്പം.
* വിസ്മയ 
* മനസാസ്മരാമി 
* മധുരം ഗായതി
* ശ്രീ ഗുരുവായൂരപ്പൻ ഗാനാഞ്ജലി 
* ശൃംഗാരം - സ്വാതി തിരുനാളിന്റെ പ്രേമ ഗീതങ്ങൾ 
* ബേഗനെ ബാരൂ - ഭജൻസ്
* ജുഗൽ ബന്ദി (കലാമണ്ഡലം ശങ്കരൻ എബ്രാന്ദിരി)
* നവരസ തില്ലാന 
* സ്വാമി അയ്യപ്പൻ 
* ആനന്ദ പൂങ്കാറ്റു (തമിൾ)
* ഭാവയാമി രഘുരാമം 
* ഇരയിമ്മൻ തമ്പി കൃതിസ് (കെ എസ് ചിത്രയുമൊപ്പം)
* ഹരേ 
* ഋതുലീല

## പുരസ്കാരങ്ങൾ
*കേരള സംഗീതനാടക അക്കാദമിയുടെ കലാശ്രീ പുരസ്കാരം (2013) 
## അവലംബം


വർഗ്ഗം:ശാസ്ത്രീയസംഗീതജ്ഞർ
വർഗ്ഗം:മലയാളചലച്ചിത്രസംഗീതസംവിധായകർ
വർഗ്ഗം:കേരള സംഗീത നാടക അക്കാദമി പുരസ്കാരം ലഭിച്ചവർ
വർഗ്ഗം:മേനോന്മാർ
എപ്പിസ്കോപ്പൽ സഭകൾ

എപ്പിസ്കോപ്പന്മാർ അപ്പോസ്തോല സ്ഥാനത്തിരുന്ന് നയിക്കുന്ന ക്രൈസ്തവസഭകളെ **എപ്പിസ്കോപ്പൽ സഭകൾ** എന്നറിയപ്പെടുന്നു. എപ്പിസ്കോപ്പന്മാരുടെ *കൈവെയ്പ്പി*ലൂടെ അപ്പോസ്തലിക പിന്തുടർച്ച നില നിൽക്കുന്നു എന്ന് ഈ സഭകൾ വിശ്വസിക്കുന്നു.

കേരളത്തിൽ  ബിഷപ്പ്(എപ്പിസ്ക്കോപ്പാ അഥവാ മെത്രാൻ) സ്ഥാനം ഉള്ള  സഭകളായ കത്തോലിക്കാ സഭകൾ,ഓർത്തഡോൿസ്‌-യാക്കോബായ സഭകൾ, മാർത്തോമ്മാ സഭ, സി.എസ്.ഐ, തൊഴിയൂർ സഭ, കൽദായ സഭ,മലങ്കര ഇവാഞ്ചലിക്കൽ സഭ,തുടങ്ങിയവ എല്ലാം എപ്പിസ്കോപ്പൽ സഭകളാണ്.

ചില എപ്പിസ്കോപ്പൽ സഭകൾ അവരുടെ ബിഷപ്സ് കൗൺസിലിനെ എപ്പിസ്കോപ്പൽ സുന്നഹദോസ് എന്നു് വിളിയ്ക്കുന്നു.ഈ സുന്നഹദോസുകളാണ് വിശ്വാസം,ശിക്ഷണം,പട്ടത്വം തുടങ്ങിയവയിൽ അന്തിമ തീരുമാനങ്ങൾ എടുക്കുന്നത്.

വർഗ്ഗം: ക്രൈസ്തവസഭ
വർഗ്ഗം:കേരളത്തിലെ ക്രൈസ്തവ സഭകൾ
പെർത്ത്

ഒരു ഓസ്ട്രേലിയൻ സംസ്ഥാനമായ വെസ്റ്റേൺ ഓസ്‌ട്രേലിയയിലെ ഏറ്റവും വലിയ നഗരവും തലസ്ഥാനവുമാണ്‌ **പെർത്ത്**. 2.14 ദശലക്ഷം ജനങ്ങൾ പെർത്തിൽ താമസിക്കുന്നു. ഇന്ത്യൻ മഹാസമുദ്രതീരത്താണ്‌ ഈ നഗരം സ്ഥിതി ചെയ്യുന്നത്. ഇവിടുത്തെ പ്രധാന വാണിജ്യ നഗരമാണ് സ്വൻ റിവർ. വെസ്റ്റേൺ ഓസ്‌ട്രേലിയയിലെ സൗത്ത് വെസ്റ്റ് ലാൻഡ് ഡിവിഷന്റെ ഭാഗമാണ് പെർത്ത്.

## വിനോദസഞ്ചാരം
പെർത്തിലെ വിനോദസഞ്ചാര കേന്ദ്രങ്ങളിൽ ഏറ്റവും പ്രധാനപ്പെട്ടത് പെൻഗ്വിൻ ഐലൻഡാണ്. ഇവിടം കുഞ്ഞു പെൻഗ്വിനുകളുടെ വിഹാര കേന്ദ്രമാണ്. ഡൈവിങ്, നീന്തൽ എന്നിവയ്ക്കും വളരെ പ്രശസ്തമാണ് ഇവിടം.

### ചിത്രങ്ങൾ
thumb|400px|right|പെർത്തിലെ കടലോരത്തു നിന്നുള്ള കാഴ്ച്ച

### അവലംബം


വർഗ്ഗം:ഓസ്ട്രേലിയയിലെ നഗരങ്ങൾ
കത്രിക

thumb|right|200px|കത്രികകൾ
കൈ കൊണ്ട് പ്രവർത്തിപ്പിക്കുന്ന ഒരു മുറിക്കൽ ഉപകരണമാണ് കത്രിക. തുണി മുറിക്കുവാനാണ്‌ കൂടുതലായും ഉപയോഗിക്കുന്നത്. മുടി മുറിക്കുവാനും മറ്റും ക്ഷൗരക്കാരും കത്രികയാണ്‌ ഉപയോഗിക്കുന്നത്. പരന്ന് ഒരുവശം ചെരിച്ച് മൂർച്ചപ്പെടുത്തിയ രണ്ടു ലോഹപാളികളെ നടുവിൽ നട്ടും ബോൾട്ടും ഉപയോഗിച്ച് യോജിപ്പിരിച്ചാണ് അവ നിർമ്മിക്കുന്നത്. കൈ കടത്തി ഉപയോഗിക്കുവാനായ് രണ്ടു ലോഹ ഭാഗങ്ങളിലും അറ്റത്തായ് ഒരോ ദ്വാരങ്ങൾ വീതം ഉണ്ടാകും. കൈകളെ തമ്മിൽ അടുപ്പിക്കുമ്പോൾ ലോഹപാളികളുടെ മൂർച്ചയുള്ള അരികുകൾ ഒന്നൊന്നിനു പുറമേ കടന്നു പോകും വിധമാണ് അവയെ യോജിപ്പിക്കുന്നത്. 

## ചിത്രശാല

File:Scissors,_കത്രിക.JPG|വിവിധതരം കത്രികകൾ
പ്രമാണം:Scissors Modify.jpg|കത്രിക മൂർച്ച കൂട്ടുന്ന വ്യക്തി

വർഗ്ഗം:ഉപകരണങ്ങൾ
വർഗ്ഗം:പണിയായുധങ്ങൾ
ജോൺ കോണർ

ദ ടെർമിനേറ്റർ എന്ന ശാസ്ത്ര കാല്പനിക സിനിമ പരമ്പരയിലെ ഒരു പ്രധാനകഥാപാത്രമാണ്‌ **ജോൺ കോണർ**. 1984ൽ പുറത്തിറങ്ങിയ ഈ ചിത്രത്തിന്റെ ഒന്നാം ഭാഗം, മനുഷ്യരും കൃത്രിമബുദ്ധിശക്തിയുള്ള യന്ത്രങ്ങളും തമ്മിൽ ഭാവിയിൽ നടക്കാൻ പോകുന്ന അതിവിനാശകാരിയായ യുദ്ധത്തെപ്പറ്റി പ്രതിപാദിക്കുന്നു. കൃത്രിമബുദ്ധിശക്തി നേടിയ യന്ത്രങ്ങൾ മനുഷ്യവർഗ്ഗത്തെ ഉന്മൂലനം ചെയ്യാൻ ശ്രമിയ്ക്കുന്നതും അവയ്ക്കെതിരേ മനുഷ്യർ നടത്തുന്ന ചെറുത്തുനില്പുകളുമാണ്‌ ടെർമിനേറ്റർ പരമ്പരയിലെ പ്രധാന പ്രതിപാദ്യ വിഷയം‌. ഈ യുദ്ധത്തിൽ , യന്ത്രങ്ങൾക്കെതിരെ, മനുഷ്യവർഗ്ഗത്തിലെ ചെറുത്തുനില്പിന്റെ നേതാവായാണ്‌ ജോൺ കോണറെ അവതരിപ്പിക്കുന്നത്.

മനുഷ്യ വർഗ്ഗത്തിന്റെ നേതാവാണ്‌ ജോണെന്ന തിരിച്ചറിയുന്ന യന്ത്രങ്ങൾ, അദ്ദേഹത്തിന്റെ ജീവിതത്തിന്റെ പലഘട്ടങ്ങളിലും അദ്ദേഹത്തെ അപായപ്പെടുത്താൻ ശ്രമിക്കുന്നതായി ഈ ചിത്രങ്ങൾ പറയുന്നു. 1984ൽ പുറത്തിറങ്ങിയ ഈ ചിത്രത്തിന്റെ ആദ്യഭാഗത്തിൽ ജോണിനു കാര്യമായ പ്രസക്തിയില്ല. അദ്ദേഹത്തിന്റെ മാതാവാകാൻ പോകുന്ന സേറാ കോണറിനെ അപായപ്പെടുത്താനായി സ്കൈനെറ്റ് ഒരു ടെർമിനേറ്ററിനെ(അർണോൾഡ് സ്വാറ്റ്സെനെഗർ) അയയ്ക്കുന്നതായി ഈ ചിത്രത്തിൽ കാണാം.

ജോൺ കോണർ എന്ന തങ്ങളുടെ ഭാവിശത്രുവിനെ ജനിയ്ക്കുന്നതിനു മുൻപുതന്നെ നശിപ്പിക്കാനായാണ്‌  യന്ത്രങ്ങളുടെ നിയന്ത്രണകേന്ദ്രമായ സ്കൈനെറ്റ് എന്ന സൂപ്പർ കമ്പ്യൂട്ടർ, "ടൈം ട്രാവൽ" എന്ന സങ്കേതം ഉപയോഗിച്ച് ഭൂതകാലത്തിലേയ്ക്ക് ഒരു ടെർമിനേറ്ററിനെ അയയ്ക്കുന്നത്.

ടെർമിനേറ്റർ പരമ്പരയിലെ രണ്ടാമത്തെ ചിത്രമായ ടെർമിനേറ്റർ 2:ദ ജഡ്ജ്മെന്റ് ഡേ എന്ന ചിത്രത്തിൽ, ജോൺ കോണറെ ഏകദേശം പത്തു വയസ്സു പ്രായമുള്ള ഒരു കുട്ടിയായാണ്‌ ചിത്രീകരിച്ചിരിക്കുന്നത്. എഡ്വേഡ് ഫർലോങ്ങ് അവതരിപ്പിക്കുന്ന ഈ കഥാപാത്രത്തെ കൊല്ലാനായി സ്കൈനെറ്റ് വീണ്ടുമൊരു ടെർമിനേറ്ററിനെ അയയ്ക്കുന്നതായി ഈ ചിത്രത്തിൽ കാണാം.

## പുറത്തേയ്ക്കുള്ള കണ്ണികൾ
* ജോൺ കോണർ  : ഇന്റർനെറ്റ് മൂവി ഡേറ്റബേസിൽ നിന്നും
തിരുമന്ത്രം

തിരുവള്ളുവരുടെ തിരുക്കുറളിനു മുമ്പുണ്ടായ ദ്രാവിഡ വേദമാണ് **തിരുമന്ത്രം**. ശൈവദാർശനിക പ്രസ്ഥാനത്തിനുത്തിനു തുടക്കമിട്ട അറുപത്തിമൂന്നു നായനാർമാരിൽ പ്രധാനിയായ തിരുമലനായനാരാണ്ഈ കൃതി രചിച്ചത്.സിദ്ധനും മിസ്റ്റിക്കുമായ തിരുമൂലർ കാശ്മീരിൽ നിന്നു വന്നുചേർന്നു എന്നു വിശ്വസിക്കപ്പെടുന്നു. ദ്രാവിഡ ഭാഷയിലുണ്ടായ ആദ്യ യോഗ ശാസ്ത്ര ഗ്രന്ഥമാണ് ഇത്.തിരുമന്തിരമാലൈ, തമിഴ് മൂവായിരം എന്നീ പേരുകളിലും അറിയപ്പെടുന്നു. 3047 പാട്ടുകളാണ് തിരുമന്തിര(തിരുമന്ത്രം)ത്തിലേതായി ലഭിച്ചിട്ടുള്ളത്. പഴയ വിശ്വാസമനുസരിച്ച് 3000 പാട്ടുകളേ ഇതിലുള്ളൂ. ബാക്കിയുള്ളവ പ്രക്ഷിപ്തങ്ങളോ പാഠഭേദങ്ങളോ ആയിരിക്കാനാണു സാധ്യത. പായിരിങ്ങളും ഒൻപതു തന്ത്രങ്ങളുമാണ് ഇതിലടങ്ങിയിരിക്കുന്നത്. തന്ത്രങ്ങൾക്കും ആഗമങ്ങൾക്കും പുറമേ മന്ത്രത്തേയും യോഗത്തേയും പറ്റിയുള്ള പരാമർശങ്ങളും കാണാം.ഈശ്വരനോടും പ്രകൃതിയോടും മനുഷ്യനോടുമുള്ള സ്നേഹം ഒന്നു തന്നെയാണെന്ന ദർശനമാണ് (അൻപേ ശിവം) ഈ കൃതി മുന്നോട്ടു വയ്ക്കുന്നത്.ശൈവസിദ്ധാന്തത്തിന്റെ ആദ്ധ്യാത്മികവും ആചാരപരവുമായ രണ്ട് അംശങ്ങളും ഈ ഗ്രന്ഥത്തിൽ പ്രതിപാദിക്കുന്നു.

തിരുമന്തിരത്തിൽ ശൈവസിദ്ധാന്തങ്ങൾക്കു പുറമേ മഴ, ഐശ്വര്യം, ഭരണം, വിദ്യാഭ്യാസം, സ്വഭാവം, വാനനിരീക്ഷണം, ആയുർ രഹസ്യം, ചികിത്സാരീതി, നാഡിശാസ്ത്രം, ജ്യോതിഷം, യോഗമുറകൾ, തപസ്സ്, സിദ്ധന്മാരുടെ പ്രശസ്തി, ഭക്തിമാർഗ്ഗം തുടങ്ങിയ പല കാര്യങ്ങളും പ്രതിപാദിച്ചിട്ടുണ്ട്. സാധാരണക്കാർക്ക് അറിയാൻ കഴിയാത്ത പല കാര്യങ്ങളും തിരുമൂലർ യോഗസിദ്ധികൊണ്ട് ഗ്രഹിച്ച് പ്രതിപാദിച്ചിരിക്കുന്നതായി പറയപ്പെടുന്നു.
ഹൃദയദ്രവീകരണ ശക്തിയുള്ള ഭക്തി തിരുമന്തിരത്തിലെ പാട്ടുകളിൽ തുളുമ്പി നില്ക്കുന്നു. സ്നേഹം തന്നെയാണ് ശിവം എന്നതാണ് ഇതിലെ പ്രധാന സന്ദേശം. സ്നേഹം മാത്രമാണ് നിത്യമായ സത്യം എന്നും പറയുന്നു. 'മന്തിരം പോൽ വേണ്ടുമടി ചൊല്ലിൻപം'എന്നാണ് മഹാകവി ഭാരതിയാർ തിരുമന്തിരത്തെ വിശേഷിപ്പിക്കുന്നത്. ശിവമാഹാത്മ്യത്തെക്കുറിച്ച് പ്രതിപാദിക്കുന്നുണ്ടെങ്കിലും ത്രിമൂർത്തികളുടെ പേരിൽ ജനങ്ങൾ അന്യോന്യം കലഹിക്കുന്നതിൽ കവി ആശ്ചര്യം പ്രകടിപ്പിക്കുകയും ചെയ്യുന്നു.

## വൃത്തം
തിരുകറുന്തൊകൈ എന്നു വിളിക്കപ്പെടുന്ന വിരുത്തമെന്ന വൃത്തരീതിയിലാണ് തിരുമന്തിരം രചിച്ചിരിക്കുന്നത്. അന്യാപദേശരീതി കവിതകളിൽ ഉപയോഗിച്ചിട്ടുണ്ടെങ്കിലും മിസ്റ്റിക് ഭാവങ്ങളുടെ ഭാഷ ഒരിക്കലും പ്രയോഗിച്ചിട്ടില്ല. ഭാഷാശൈലി പ്രായേണ ലളിതവും രമണീയവുമാണ്. എല്ലാ പദ്യങ്ങളുടേയും വൃത്തം ഒന്നു തന്നെയാണെങ്കിലും ആശയങ്ങളുടെ താളത്തിനനുസരിച്ച് കവിതയുടെ താളവും മാറുന്നതു കാണാം. തിരുമന്തിരത്തിലെ പ്രതിപാദനരീതിക്ക് ഒരുദാഹരണം:

തമിഴ്നാട്ടിൽ തിരുമന്തിരമാണ് ആദ്യത്തെ ജ്ഞാനഗ്രന്ഥമെന്നും തിരുമൂലരുടെ മഠമാണ് ആദ്യത്തെ ജ്ഞാനകേന്ദ്രമെന്നും പറയപ്പെടുന്നു.

## അവലംബം
തോട്ടിക്കഴുകൻ

ചക്കിപ്പരുന്തിനോളം വലിപ്പമുള്ള പക്ഷിയാണ് **തോട്ടിക്കഴുകൻ**.  അസിപിട്രിഡെ പക്ഷികുടുംബത്തിൽപ്പെടുന്ന തോട്ടിക്കഴുകന്റെ ശാസ്ത്രനാമം *നിയോഫ്രോൺ പെർക്നോടീറസ്* എന്നാണ്. തമിഴ്നാട്ടിലെ കാഞ്ചീപുരം ജില്ലയിലെ *തിരുക്കഴക്കുന്റം* ക്ഷേത്രത്തിൽ തോട്ടിക്കഴുകനെ ഒരു പുണ്യ പക്ഷിയായി കരുതി ആരാധിക്കുന്നു. ഈജിപ്തിലും മുൻകാലങ്ങളിൽ ഇവയെ പൂജിച്ചിരുന്നു. തോട്ടിക്കഴുകന് 'ഈജിപ്ത് രാജാവിന്റെ കോഴി' എന്നർഥം വരുന്ന 'ഫറവോയുടെ കോഴി' (Pharoah's Chicken) എന്നും പേരുണ്ട്. 
## പേരിനു പിന്നിൽ
തോട്ടികഴുകൻ  സസ്തിനികളുടെ മലം ( മനുഷ്യന്റെ ഉൾപ്പടെ ) ഭക്ഷിക്കാറുണ്ട് . അതിനാൽ ഇവ നല്ലൊരു ശുചീകരണകാരിയാണ്; ഇക്കാരണത്താലാകാം ഇവയ്ക്ക് തോട്ടിക്കഴുകൻ എന്ന പേരു ലഭിച്ചത്

## ഭക്ഷണ ശീലം
വളരേ വ്യത്യസ്തമായ ഭക്ഷണ ശീലമുള്ള പക്ഷിയാണ് ഇവ  ഇവയുടെ ഭക്ഷണത്തിൽ ഉൾപ്പെടുന്നവ ഇവയാണ് . സസ്തിനികളുടെ മലം (മനുഷ്യന്റെ ഉൾപ്പടെ - ഇക്കാരണത്താലാകാം ഇവയ്ക്ക് തോട്ടിക്കഴുകൻ എന്ന പേരു ലഭിച്ചത്)
, ചാണക വണ്ടുകൾ , പച്ചക്കറി , ചത്ത ജീവികളുടെ അവശിഷ്ടം , ചില സമയങ്ങളിൽ ചെറിയ ജന്തുക്കളെയും പക്ഷികളെയും ഉരഗങ്ങളെയും ഇവ പിടികൂടി ഭക്ഷണമാകാറുണ്ട് . ഇത് കൂടാതെ മറ്റു പക്ഷികളുടെ മുട്ട പൊട്ടിച്ചു കുടിക്കുന്ന ശീലവും ഇവയ്ക്കുണ്ട് , മുട്ട പൊട്ടിക്കാനായി കല്ല് (ആയുധം) ഉപയോഗിക്കുന്ന പക്ഷിയാണ് ഇവ. മാലിന്യ കൂമ്പാരങ്ങളിലും ഇവയെ ഭക്ഷണം തേടാറുണ്ട് .

## ശരീരഘടന
കറുപ്പുനിറത്തിലുള്ള ചിറകുതൂവലുകളും തൂവലുകളില്ലാത്ത തിളക്കമുള്ള മഞ്ഞക്കഴുത്തും കൂർത്ത ചുണ്ടുകളും ത്രികോണാകൃതിയിൽ അറ്റം കൂർത്ത വാലുമാണ് തോട്ടിക്കഴുകന്റെ മുഖ്യ സവിശേഷതകൾ. പക്ഷിയുടെ വാലിന് വെളുപ്പുനിറമാണ്. ചിറകുകളുടെ പാർശ്വഭാഗത്തുള്ള നീണ്ട തൂവലുകളെല്ലാം കറുത്തതായതിനാൽ ചിറകുവിടർത്തി ഉയരത്തിൽ പറക്കുമ്പോൾ ചിറകുകളുടെ പിൻപകുതി കറുപ്പുനിറത്തിലും ബാക്കിഭാഗം തൂവെള്ള നിറത്തിലുമാണ് കാണപ്പെടുന്നത്. പൂർണ്ണവളർച്ചയെത്തിയ ഒരു തോട്ടിക്കഴുകന് 47–70 സെന്റിമീറ്റർ (21–28&nbsp;in) നീളവും ശരാശരി 2.4 കിലോഗ്രാം തൂക്കവും (5.3&nbsp;lbs) ഉണ്ടാകും. പറക്കുമ്പോൾ ഇവയുടെ ചിറകുകൾ തമ്മിലുള്ള അകലം 1.5-1.7 മീറ്ററാണ് (5-5.6 അടി).

## ആവാസവ്യവസ്ഥ
thumb|right|തോട്ടിക്കഴുകൻ

കേരളത്തിൽ വളരെ വിരളമായി മാത്രമേ തോട്ടിക്കഴുകനെ കാണാറുള്ളൂ. കേരളത്തിനു വെളിയിൽ അധികം മഴ ലഭിക്കാത്ത പാറക്കുന്നുകൾ നിറഞ്ഞ പ്രദേശങ്ങളിൽ അമ്പതിലധികമുള്ള കൂട്ടങ്ങളായിട്ടാണ് ഇവയെ സാധാരണ കാണാറുള്ളത്. കന്യാകുമാരി, തിരുനെൽവേലി, ചെന്നൈ എന്നിവിടങ്ങളിൽ തോട്ടിക്കഴുകനെ സാധാരണയായി കണ്ടുവരുന്നു. വളരെ ഉയരത്തിൽ പറക്കാൻ കെല്പുള്ള ഈ പക്ഷികൾ ആഹാരം തേടി വളരെ വേഗത്തിൽ നടക്കുകയും ചെയ്യും. കാലുകൾ ഉയർത്തിവച്ചാണ് ഇവ നടന്നു നീങ്ങുന്നത്.

പാറയിടുക്കുകളിലും വെള്ളച്ചാട്ടങ്ങൾ, ഉയർന്ന കെട്ടിടങ്ങൾ- കോട്ടകൾ എന്നിവയിലെ ജനൽത്തട്ടുകളിലും മറ്റുമാണ് തോട്ടിക്കഴുകൻ കൂടുകെട്ടുന്നത്. കൂടുകെട്ടാൻ സൌകര്യപ്രദമായ സ്ഥലങ്ങളിൽ അടുത്തടുത്തായി എട്ടും പത്തും കൂടുകൾ നിർമ്മിക്കുക ഇവയുടെ പതിവാണ്. ചപ്പുചവറുകൾ, ചുള്ളിക്കമ്പുകൾ, തുണിക്കഷണങ്ങൾ, മൃഗങ്ങളുടെ തൊലിക്കഷണങ്ങൾ, രോമം മുതലായ വസ്തുക്കൾ കൊണ്ടാണ് ഇവ കൂട് നിർമ്മിക്കുന്നത്.

## പ്രജനനം
ഒരു പ്രജനനകാലത്ത് ഇവ രണ്ട് മുട്ടകളിടുന്നു. വെള്ളയോ മങ്ങിയ ചുവപ്പോ നിറമുള്ള മുട്ടയിൽ കടുംതവിട്ടോ കറുപ്പോ നിറത്തിലുള്ള പുള്ളികളുണ്ടായിരിക്കും. പക്ഷിക്കുഞ്ഞുങ്ങൾക്ക് കടുംതവിട്ടുനിറമാണ്. 

## അവലംബം

## പുറത്തേക്കുള്ള കണ്ണികൾ

* BTO BirdFacts - Egyptian Vulture
* A photo story on how the Egyptian Vulture can crack an Ostrich egg 
* Ageing and sexing (PDF) by Javier Blasco-Zumeta 

വർഗ്ഗം:കേരളത്തിലെ പക്ഷികൾ
വർഗ്ഗം:ആക്സിപിത്രിഡേ ജന്തുകുടുംബത്തിൽ ഉൾപ്പെട്ട പക്ഷികൾ
അധിപൻ

*[[കെ. മധു|കെ. മധുവിന്റെ]]* സംവിധാനത്തിൽ മോഹൻലാൽ, ബാലൻ കെ. നായർ, ജനാർദ്ദനൻ, മണിയൻപിള്ള രാജു, പാർ‌വ്വതി, മോനിഷ എന്നിവർ പ്രധാനവേഷത്തിൽ അഭിനയിച്ച് 1989 -ൽ പുറത്തിറങ്ങിയ ഒരു മലയാളചലച്ചിത്രമാണ് **അധിപൻ**. ഗീതികാ ആർട്സിന്റെ ബാനറിൽ ഗീതിക നിർമ്മിച്ച ഈ ചിത്രം കെ.ആർ.ജി. എന്റർപ്രൈസസ് ആണ് വിതരണം ചെയ്തത്. ചുനക്കരയുടെ വരികൾക്ക് ശ്യാം സംഗീതം നൽകി

## രചന
കഥ, തിരക്കഥ, സംഭാഷണം എന്നിവയെല്ലാം നിർവ്വഹിച്ചത് ജഗദീഷ് ആണ്.

## അഭിനേതാക്കൾ

## സംഗീതം
ചുനക്കര രാമൻ‌കുട്ടി എഴുതിയ ഇതിലെ ഗാനങ്ങൾക്ക് സംഗീതം പകർന്നത് ശ്യാം ആണ്. ഗാനങ്ങൾ മാഗ്ന സൗണ്ട് വിപണനം ചെയ്തിരിക്കുന്നു.

## ഗാനങ്ങൾ
* ശ്യാമമേഘമേ നീ യദുകുല : കെ.എസ്. ചിത്ര
* ചൂളമടിയ്ക്കും കാറ്റേ : എം.ജി. ശ്രീകുമാർ

## അണിയറ പ്രവർത്തകർ

## അവലംബം

## പുറത്തേക്കുള്ള കണ്ണികൾ

* 
*  

വർഗ്ഗം:1989-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:കെ. മധു സംവിധാനം ചെയ്ത ചലച്ചിത്രങ്ങൾ
കള്ളാർ ഗ്രാമപഞ്ചായത്ത്

കാസർ‌ഗോഡ് ജില്ലയിലെ ‌ ഹോസ്‌ദുർ‌ഗ് മണ്ഡലത്തിൽ‌ സ്ഥിതിചെയ്യുന്ന പഞ്ചായത്താണ് **കള്ളാർ ഗ്രാമപഞ്ചായത്ത്**‌. 2000 ഒക്‌ടോബർ ഒന്നിനാണ് ഈ പഞ്ചായത്ത് നിലവിൽ വന്നത്. 60.83 ച.കി.മീ. വിസ്തൃതിയുള്ള ഈ പഞ്ചായത്ത് മുമ്പ് പനത്തടി പഞ്ചായത്തിന്റെ ഭാഗമായിരുന്നു. ആദിവാസി വിഭാഗത്തിൽ പെട്ട മാവിലർ, വേട്ടുവർ, മറാഠികൾ തുടങ്ങിയവരുടെ കോളനികൾ ധാരാളമുള്ള പഞ്ചായത്താണിത്. ക്രിസ്ത്യൻ വിഭാഗത്തിൽ‌പ്പെട്ട കുടിയേറ്റ കർഷകർ അവരുടെ പ്രധാന താവളമാക്കിയ സ്ഥലങ്ങളിലൊന്നാണ്‌ ഈ പഞ്ചായത്ത്. 2014-ഇൽ രൂപീകരിച്ച വെള്ളരിക്കുണ്ട് താലൂക്കിലാണ് ഈ പഞ്ചായത്ത് സ്ഥിതിചെയ്യുന്നത്.

## ഭൂപ്രകൃതി
നിറയെ മലകളും കുന്നുകളുമുള്ള കള്ളാർ‌ ഭൂപ്രകൃതിയനുസരിച്ച് മലനാട് മേഖലയിൽ വരുന്നു. ഈ പ്രദേശത്ത് റബ്ബർ, കുരുമുളക്, കവുങ്ങ്, കശുമാവ്, നെല്ല്, വാഴ, തെങ്ങ് എന്നിവയണ്‌ പ്രധാനമായും കൃഷിചെയ്തു വരുന്നത്. നീലിമല, കോട്ടകുന്ന്, മുത്തപ്പൻമല, ഓണിമല തുടങ്ങിയ മലമ്പ്രദേശങ്ങൾ പ്രധാന ആകർഷണകേന്ദ്രങ്ങളാണ്‌.

## കോളനികൾ
കള്ളാർ പഞ്ചായത്തിൽ നിരവധി മറാഠി കോളനികൾ ഉണ്ട്. അവയുടെ ലിസ്റ്റ് കൊടുക്കുന്നു.

## ആരാധനാലയങ്ങൾ
ഹിന്ദു-ക്രിസ്ത്യൻ-മുസ്ലീം മതങ്ങളിൽ‌പ്പെട്ട  ആരാധനാലയങ്ങൾ നിരവധി ഉള്ള പഞ്ചായത്താണിത്. കള്ളാർ ശ്രീമഹാവിഷ്ണുക്ഷേത്രം, അയ്യങ്കാവ് ശ്രീ ധർമ്മശാസ്താക്ഷേത്രം, ദുർഗ്ഗാഭഗവതി ക്ഷേത്രം എന്നിവയാണ് പഞ്ചായത്തിലെ ഹിന്ദു ആരാധനാലയങ്ങളിൽ മുഖ്യസ്ഥാനം വഹിക്കുന്നത്‍. ഹോളി ഫാമിലി ഫെറോന ചർച്ച്, ലൂർദ് മാതാ ചർച്ച്, സെന്റ് തോമസ് ചർച്ച്, ഉണ്ണി മിശിഹാ ചർച്ച് തുടങ്ങിയ ക്രിസ്ത്യൻ ദേവാലയങ്ങളും പഞ്ചായത്തിലുണ്ട്. കള്ളാർ ജുമാമസ്ജിദ്, കോട്ടോടി ജുമാമസ്ജിദ്, കോളിച്ചാൽ ജുമാ മസ്ജിദ് എന്നിവ ഇവിടുത്തെ മുസ്ലീം പള്ളികളാണ്.

## മറ്റുവിവരങ്ങൾ
പഞ്ചായത്തിന്റെ മുഖ്യ ജലസ്രോതസ്സുകളിലൊന്നാണ്‌ ചന്ദ്രഗിരിപുഴ എന്നറിയപ്പെടുന്ന കൊട്ടോടിപ്പുഴ. കൊട്ടോടിപ്പുഴയിലേക്ക് കൈവരിയായി എത്തിച്ചേരുന്ന അനേകം നീർച്ചാലുകളാൽ സമൃദ്ധമാണ്‌ ഈ പഞ്ചായത്ത്. പഞ്ചായത്തിന്റെ വടക്കുഭാഗത്തായി കുറ്റിക്കോൽ പഞ്ചായത്തും, കിഴക്കുഭാഗത്ത് പനത്തടി പഞ്ചായത്തും, തെക്കുഭാഗത്തായി ബളാൽ പഞ്ചായത്തും, പടിഞ്ഞാറു ഭാഗത്തായി കോടോം ബേളൂര്‍, ബേഡഡുക്ക, കുറ്റിക്കോൽ പഞ്ചായത്തുകളും  അതിരു പങ്കിടുന്നു. പഞ്ചായത്തിലെ മുഖ്യവാണിജ്യകേന്ദ്രങ്ങളായി രാജപുരം, കോളിച്ചാൽ എന്നീ സ്ഥലങ്ങൾ മാറിക്കഴിഞ്ഞു. ഹോളിഫാമിലി ഹയർ സെക്കഡറി സ്‌ക്കൂൾ‍, കോളിച്ചാലും കൊട്ടോടിയിലുമുള്ള സ്‌ക്കൂളുകൾ, കണ്ണൂർ യൂണിവേഴ്‌സിറ്റിക്കു കീഴിലുള്ള സെന്റ്. പയസ് ടെൻ‌ത് കോളേജ് തുടങ്ങിയവ പഞ്ചായത്തിന്റേയും സമീപ പഞ്ചായത്തുകളുടേയും വിദ്യാഭ്യാസപുരോഗതിയിൽ കാര്യമായ സംഭാവന നൽകിവരുന്നു. കർണാടകയിലേക്കുള്ള പ്രധാന ഗതാഗതമാർഗ്ഗമായ മലയോര ഹൈവേ ഈ പഞ്ചായത്തിനെ മുറിച്ചുകൊണ്ടു കടന്നു പോകുന്നു. പൂടങ്കല്ലുള്ള സർക്കാരാശുപത്രി പഞ്ചായത്തിന്റെ ആരോഗ്യരംഗത്തെ പരിപോഷിപ്പിക്കുന്നു.

## അതിരുകൾ
*തെക്ക്‌ - ബളാൽ ഗ്രാമപഞ്ചായത്ത്
*വടക്ക് - കുറ്റിക്കോൽ ഗ്രാമപഞ്ചായത്ത്
*കിഴക്ക് - പനത്തടി ഗ്രാമപഞ്ചായത്ത്
*പടിഞ്ഞാറ് - കോടോം-ബേളൂർ, ബേഡഡുക്ക പഞ്ചായത്തുകൾ.

## പുറമെ നിന്നുള്ള കണ്ണികൾ
* കള്ളാർഗ്രാമപഞ്ചായത്ത് 

## അവലംബം


## ഇതും കാണുക
#കേരളത്തിലെ ഗ്രാമപഞ്ചായത്തുകളുടെ പട്ടിക
#കാസർഗോഡ് ജില്ലയിലെ ഗ്രാമപഞ്ചായത്തുകൾ‌

വർഗ്ഗം:കാസർഗോഡ് ജില്ലയിലെ ഗ്രാമപഞ്ചായത്തുകൾ
തവിടൻ നെല്ലിക്കോഴി

ആകൃതിയിലും സ്വഭാവത്തിലും കുളക്കോഴിയോടു സാദൃശ്യമുള്ള പക്ഷിയാണ് **തവിടൻ നെല്ലിക്കോഴി**.  തിത്തിരിപ്പക്ഷിയോളം വലിപ്പമുള്ള ഇവ ഗ്രൂയിഫോമസ് പക്ഷിഗോത്രത്തിലെ റാല്ലിഡെ കുടുംബത്തിൽപ്പെടുന്നു. ഇവയുടെ ശാസ്ത്രീയനാമം റാല്ലിന യുറിസോണോയ്ഡെസ് എന്നാണ്.

## താമസം
വയലുകളിലും ചതുപ്പുപ്രദേശങ്ങളിലെ പുല്ലിനിടയിലും പൊന്തകളിലും ഇവ ഒളിച്ചു ജീവിക്കുന്നു. കുളക്കോഴിയെപ്പോലെയാണ് ഇവ പറക്കുന്നത്. രാവിലെയും വൈകുന്നേരവും ഇരതേടുന്ന ഇവ വയലിലെ വെള്ളത്തിലും ചെളിയിലുമുള്ള ചെറുപ്രാണികളേയും ജലസസ്യങ്ങളേയും ഭക്ഷിക്കുന്നു. മനുഷ്യരേയും ശത്രുക്കളേയും കണ്ടാൽ ഇവ പൊന്തയ്ക്കുള്ളിലേക്ക് ഓടി മറയുന്നു. 

## ശരീരഘടന
പക്ഷിയുടെ തല, കഴുത്ത്, മാറിടം എന്നീ ഭാഗങ്ങൾക്ക് തവിട്ടു ഛായയുള്ള ചുവപ്പും; പുറം, ചിറകുകൾ, വാൽ എന്നീ ഭാഗങ്ങൾക്ക് പച്ചകലർന്ന തവിട്ടും നിറമാണ്.  സ്ളേറ്റിന്റേ നിറമുള്ള കാലുകളിലെ വിരലുകൾ നീളമുള്ളതാണ്, എന്നാൽ നഖങ്ങൾക്ക് അധികം നീളമുണ്ടായിരിക്കില്ല. പക്ഷിയുടെ ഉദരത്തിലും വാലിന്റെ അടിവശത്തും വെളുപ്പും കറുപ്പും പട്ടകൾ കാണപ്പെടുന്നു. കുറുകിയ വാൽ പെട്ടെന്ന് ഉയർത്തിയും താഴ്ത്തിയും താളത്തിൽ ചലിപ്പിക്കുന്ന സ്വഭാവം ഈ പക്ഷികൾക്കുണ്ട്. 

## പ്രജനനം
ജൂൺ മുതൽ സെപ്‌റ്റംബർ വരെയുള്ള മാസങ്ങളിലാണ് ഇവ കൂടുകെട്ടുന്നത്. ഇവ ആറോളം മുട്ടകളിടും. ആൺ പെൺ പക്ഷികൾ മാറിമാറി അടയിരുന്ന് മുട്ട വിരിയിക്കുന്നു. 

## അവലംബം

വർഗ്ഗം:നെല്ലിക്കോഴികൾ
വർഗ്ഗം:നേപ്പാളിലെ പക്ഷികൾ
വർഗ്ഗം:ഇന്ത്യയിലെ പക്ഷികൾ
വർഗ്ഗം:തായ്‌വാനിലെ പക്ഷികൾ
വർഗ്ഗം:തെക്കു കിഴക്കൻ ഏഷ്യയിലെ പക്ഷികൾ
ആൽക്കഹോളിക്സ് അനോണിമസ്

മുമ്പ് മദ്യപരായിരുന്നെങ്കിലും ചികിത്സാനന്തരം പരിപൂർണ മദ്യവർജകരായിത്തീർന്നവരുടെ ഒരു അഖിലലോക കൂട്ടായ്മയാണ് **ആൽക്കഹോളിക് അനോണിമസ്**. അതിമദ്യാസക്തിയെന്നത് തനിക്കുമാത്രം പിണഞ്ഞ ഒരു തെറ്റല്ലെന്നും അതിൽനിന്ന് വിമുക്തിനേടാൻ സാധ്യമാണെന്നും മദ്യപനായിരുന്ന തന്നെ സമൂഹത്തിലെ ഒരംഗമായി സ്വീകരിക്കാൻ തയ്യാറുള്ളവരുണ്ടെന്നും ഉള്ള അറിവ് ഈ കൂട്ടായ്മയിലെ (എ എ സംഘടനയോ,പ്രസ്ഥാനമോ അല്ല)  അംഗത്വം മൂലം രോഗിക്ക് ലഭിക്കുന്നത് വലിയ ഒരു നേട്ടമാണ്. തന്നെ അതിമദ്യാസക്തനാക്കിത്തീർത്ത സാഹചര്യങ്ങളിലേക്ക് ചികിത്സയ്ക്കുശേഷം രോഗി തിരിച്ചു പോകാത്തവണ്ണം ആരോഗ്യകരമായ പുതിയ സാഹചര്യങ്ങൾ സൃഷ്ടിക്കുന്നതിൽ അയാളെ സഹായിക്കുകയെന്നതും ചികിത്സയുടെ ഒരു ഭാഗമാണ്. നിയമനിർമ്മാണംമൂലം മദ്യവർജ്ജനം ഏർപ്പെടുത്തുകയും അങ്ങനെ അതിമദ്യാസക്തിയെ തടയുകയും ചെയ്യാൻ കഴിഞ്ഞ കാലങ്ങളിൽ പല രാജ്യങ്ങളിലും നടത്തിയ സംരംഭങ്ങൾ വിജയപ്രദങ്ങളായില്ല. മദ്യത്തിൻമേലുള്ള നികുതി വർധിപ്പിക്കുക, മദ്യവില്പനയുടെ സമയവും സ്ഥലവും നിയന്ത്രിക്കുക എന്നീ മാർഗങ്ങൾ പല സ്ഥലങ്ങളിലും ഇപ്പോൾ സ്വീകരിച്ചു വരുന്നുണ്ട്.

## ഇതും കാണുക
* അതിമദ്യാസക്തി
* അൽ-അനോൻ

## അവലംബം

വർഗ്ഗം:സംഘടനകൾ
വർഗ്ഗം:മദ്യപാനം
സെന്റ് പയസ് ടെൻ‌ത് കോളേജ്, രാജപുരം

300px|വലത്ത്‌|സെന്റ് പയസ് ടെൻത് കോളേജ്
കാസർഗോഡ് ജില്ലയിൽ കള്ളാർ പഞ്ചായത്തിൽ രാജപുരത്തിനടുത്ത് മുണ്ടോട്ട് സ്ഥിതി ചെയ്യുന്ന ഒരു  government aided വിദ്യാഭ്യാസസ്ഥാപനമാണ്‌ **സെന്റ് പയസ് ടെൻ‌ത് കോളേജ്**. 1995 ലാണ്‌ കോഴിക്കോട് സർ‌വകലാശാലയുടെ അംഗീകാരത്തോടെ ഈ കോളേജ് നിലവിൽ വന്നത്. അതിനു മുമ്പ് ക്രിസ്ത്യൻ മാനേജുമെന്റിനു കീഴിലുള്ള സ്വകാര്യവിദ്യാഭ്യാസ സ്ഥാപനമായി പ്രവർത്തിച്ചു വരികയായിരുന്നു. ബി.എസ്‌സി മൈക്രോ ബയോളജി, ബി.എസ്‌സി കമ്പ്യൂട്ടർ സയൻസ്  പോലുള്ള വിഷയങ്ങളിൽ ഡിഗ്രി നൽകിക്കൊണ്ടായിരുന്നു കോളേജിന്റെ തുടക്കം. കസർഗോഡ് ജില്ലയിലെ ആദ്യത്തെ നാക് (NAAC - National Assessment and Accreditation Council) അംഗീകൃതകോളേജാണ് ഇത്. ആദ്യത്തെ ഒരു വർഷം മാത്രമേ കോഴിക്കോട് സർ‌വകലാശാലയ്‌ക്കു കീഴിൽ ഈ കോളേജു പ്രവർത്തിച്ചിട്ടുള്ളൂ. രണ്ടാം വർഷം മുതൽ ഈ കോളേജിനെ കണ്ണൂർ സർ‌വകലാശാലയിലേക്ക് കൂട്ടിച്ചേർക്കുകയായിരുന്നു. ഇപ്പോൾ കണ്ണൂർ സർവ്വകലാശാലയുടെ കീഴിലുള്ള ഒരു വിദ്യാഭ്യാസം സ്ഥാപനമായി പ്രവർത്തനം തുടരുന്നു.

## മാനേജ്‌മെന്റ്
കോട്ടയം രൂപതയുടെ കീഴിൽ വരുന്ന ജില്ലയിലെ പ്രധാന വിദ്യാഭ്യാസ സ്ഥാപനങ്ങളിൽ ഒന്നാണിത്. രാജപുരത്തും കള്ളാറുമുള്ള പള്ളികളുടെ നിയന്ത്രണത്തിലാണ്‌ കോളേജിന്റെ നടത്തിപ്പ്. കള്ളാർ പള്ളിയിലേയോ രാജപുരം പള്ളിയിലേയോ വികാരിയച്ചനായിരിക്കും കോളേജിന്റെ ലോക്കൽ മാനേജർ.

## പഠനവിഷയങ്ങൾ
#ബി.എസ്‌സി. മൈക്രോബയോളജി
#ബി.എസ്‌സി. കമ്പ്യൂട്ടർ സയൻസ്
#ബി.എസ്‌സി. ഫിസിക്സ്
#ബി. എ. ഡവലപ്‌മെന്റ് എക്കണോമിക്സ്
#ബി.ബി.എ.
#എം. എ. ഡവലപ്‌മെന്റ് എക്കണോമിക്സ്
## മറ്റുള്ളവ
വികസനകാര്യങ്ങളിലും വിദ്യാഭ്യാസ കാര്യങ്ങളിലും സാമ്പത്തീക കാര്യങ്ങളിലും പൊതുവേ താഴ്‌ന്ന നിലവാരം പുലർത്തുന്ന ഒരു പ്രദേശമാണു കള്ളാർ പഞ്ചായത്ത്. കോളേജിലുള്ള  എൻ. എസ്. എസ്., വാല്യൂ ക്ലബ് തുടങ്ങിയ വിവിധ സംഘടനകൾ പഞ്ചായത്തിന്റെ വിവിധ പ്രദേശങ്ങളിൽ ശിബിരങ്ങൾ നടത്തിയും ബോധവൽക്കരണം നടത്തിയും വിവിധ മേഖലയിൽ ശക്തമായ ഇടപെടലുകൾ നടത്തി വരുന്നു. സിസ്റ്റർ അഭയയെ കൊലപ്പെടുത്തിയ കേസിൽ രണ്ടാം പ്രതിയായി പ്രതിചേർക്കപ്പെട്ട വൈദികൻ, ജോസ് പൂതൃക്കയിൽ ഈ കോളേജിൽ പ്രിൻസിപ്പാൾ ആയിരിക്കുന്ന അവസരത്തിലാണ്‌ അറസ്റ്റുചെയ്യപ്പെട്ടത്.

## ചിത്രശാല

File:St-Pius-X-Jubilee-Inauguration-Rajapuram-flag.jpg|ജൂബിൽ ആഘോഷത്തിന്റെ വിളമ്പര ജാത
File:St-Pius-X-Jubilee-Inauguration-Rajapuram.jpg|ജൂബിലി ആഘോഷം കാസർഗോഡ് എം. പി. ശ്രീ രാജ്മോഹൻ ഉണ്ണിത്താൻ ഉദ്ഘാടനം ചെയ്യുന്നു.
File:St Pius x College Rajapuram .Kanhangad, Kasaragod..JPG|കോളേജ്
File:സെന്റെ് പയസ് ടെൻത് കോളേജ് കവാടം 02.JPG|കോളേജിന്റെ കവാടം
File:St pius X College Rajapuram 4.jpg | കോളേജിലെ ഇടനാഴി


## അവലംബം

## പുറത്തേക്കുള്ള കണ്ണികൾ

*കോളേജിന്റെ വെബ്‌സൈറ്റ്
*പൂർ‌വ വിദ്യാർ‌ത്ഥികളുടെ കൂട്ടായ്‌മ 

വർഗ്ഗം:കണ്ണൂർ സർവ്വകലാശാലക്കു കീഴിലുള്ള കലാലയങ്ങൾ
വർഗ്ഗം:കാസർഗോഡ് ജില്ലയിലെ കലാലയങ്ങൾ
ആക്കം

ഒരു വസ്തുവിൽ അടങ്ങിയിരിക്കുന്ന ചലനത്തിന്റെ അളവാണ് **ആക്കം** അഥവാ **സംവേഗം**. ആക്കത്തിനെ സൂചിപ്പിക്കുന്നത് ഇംഗ്ലീഷ് അക്ഷരം ചെറിയ  **p ** ഉപയോഗിച്ചാണ്. ആക്കം ഒരു സദിശ അളവാണ് . വസ്തുവിന്റെ പിണ്ഡവും പ്രവേഗവും വർദ്ധിക്കുന്നതിനനുസരിച്ച് വസ്തുവിന്റെ ചലനവും വർദ്ധിക്കുന്നു . അതായത്  ആക്കത്തിന്റെ അളവ് ചലിക്കുന്ന വസ്തുവിന്റെ പിണ്ഡത്തിന്റെയും പ്രവേഗത്തിന്റെയും ഗുണനഫലമാണ്.  

**ആക്കം(<math>\vec{p}</math>) = [[പിണ്ഡം]](m) × [[പ്രവേഗം]](<math>\vec{v}</math>)**

**<math>\vec{p} = m\vec{v} </math>**

ആക്കത്തിന്റെ എസ്.ഐ. ഏകകം Kg m/s ആണ്. 

ഉദാഹരണമായി നനഞ്ഞ മണൽ , നിറച്ച് , പരത്തിയിട്ടിരിക്കുന്ന ഒരു ട്രേയിൽ,ഒരേ വലിപ്പമുളള വ്യത്യസ്ത പിണ്ഡമുള്ള, ഗോലികളോ സ്റ്റീൽ ഉണ്ടകളോ, ഒരേ ഉയരത്തിൽ നിന്നും താഴേക്കിട്ടാൽ ഉണ്ടാകുന്ന കുഴികളുടെ ആഴങ്ങൾ വ്യത്യസ്തമായിരിക്കും. ഇവിടെ ആഴത്തിന്റെ വ്യത്യാസത്തിന് കാരണമായത് ആ വസ്തുവിന്റെ പിണ്ഡമാണ് .  

## ആക്കസംരക്ഷണ നിയമം
ബാഹ്യബലമില്ലെങ്കിൽ ഒരു ഒറ്റപ്പെട്ട വ്യൂഹത്തിലെ സമ്പർക്കത്തിലേർപ്പെട്ടിരിക്കുന്ന വസ്തുക്കളുടെ ആകെ ആക്കം സ്ഥിരമായിരിക്കും. 
thumb|200px|left|ആക്ക സംരക്ഷണത്തിന്റെ ഒരു ഉദാഹരണം

## ചലന നിയമത്തിൽ

ഒരു വസ്തുവിനുണ്ടാകുന്ന ആക്കവ്യത്യാസത്തിന്റെ നിരക്ക് അതിൽ പ്രയോഗിക്കുന്ന അസന്തുലിത ബാഹ്യബലത്തിന് നേർ അനുപാതത്തിലും ആക്കവ്യത്യാസം സംഭവിക്കുന്നത് പ്രയോഗിക്കുന്ന അസന്തുലിത ബാഹ്യബലത്തിന്റെ ദിശയിലുമായിരിക്കുമെന്നാണ് ന്യൂട്ടന്റെ രണ്ടാം ചലനനിയമത്തിൽ പറയുന്നത്.

## അവലംബം


വർഗ്ഗം:ഉദാത്തഭൗതികം
വർഗ്ഗം:സംരക്ഷണ നിയമങ്ങൾ
കെ. പാപ്പൂട്ടി

ജ്യോതിശാസ്ത്ര വിദഗ്ദ്ധനും,കോളേജ് അദ്ധ്യാപകനും, കേരള ശാസ്ത്ര സാഹിത്യ പരിഷത്തിന്റെ മുൻ അദ്ധ്യക്ഷനുമാണ് **കെ. പാപ്പൂട്ടി**, സർ‌വവിജ്ഞാനകോശം ഡയറക്ടറായി പ്രവർത്തിച്ചിരുന്നു.
## വ്യക്തി ജീവിതം
കോഴിക്കോട് ജില്ലയിലെ കാവിലും പാറയിൽ ജനനം. ഭൗതികശാസ്ത്രം അധ്യാപകനായി കേരളത്തിലെ വിവിധ സർക്കാർ കോളേജുകളിൽ പ്രവർത്തിച്ചു. വടകര മടപ്പള്ളി ഗവണ്മെന്റ് കോളേജിൽ നിന്ന് 2002 ൽ വിരമിച്ചു.  കേരള ശാസ്ത്രസാഹിത്യ പരിഷത്തിന്റെ സംസ്ഥാന പ്രസിഡന്റായിരുന്നു. ഇപ്പോൾ കേന്ദ്ര നിർ‌വാഹകസമിതി അംഗമാണ്‌. യുറീക്ക ദ്വൈവാരികയുടെ മുൻഎഡിറ്ററായിരുന്നു. യുറീക്കയിൽ  ' മാഷോട് ചോദിക്കാം ' എന്ന ശാസ്ത്ര പംക്തി എഴുതിയിരുന്നു. ശാസ്ത്രകേരളം മാസികാ പത്രാധിപരായിരുന്നു. ആസ്ട്രോകേരളയുടെ വർക്കിംഗ് പ്രസിഡന്റ് ആണ്‌. ജ്യോതിശാസ്ത്ര പ്രചാരകനാണ്. ജ്യോതിശാസ്ത്ര സംബന്ധിയായ ഒട്ടേറെ പുസ്തകങ്ങൾ രചിച്ചിട്ടുണ്ട്.

## ചില പ്രസിദ്ധീകൃത ഗ്രന്ഥങ്ങൾ
*ജ്യോതിശാസ്ത്ര അറ്റ്ലസ്
*ജ്യോതിശാസ്ത്രത്തിലെ ഒരു ഇതിഹാസം
*ആയിരം കാന്താരി പൂത്ത മാനം
*ജ്യോതിഷവും ജ്യോതിശാസ്ത്രവും
*മാഷോട് ചോദിക്കാം
*ചിരുതക്കുട്ടിയും മാഷും 
*അച്ചുതണ്ടിന്റെ ചെരിവ് അളക്കാം(എഡിറ്റർ)
*പ്രപഞ്ചത്തിലൂടെ ഒരു യാത്ര(പരിഭാഷ)
*മാനത്തേക്കൊരു കിളിവാതിൽ(എഡിറ്റർ)
*ഭൂമി ഉണ്ടായതെങ്ങനെ?
*ഷാഹിനയുടെ സ്‌കൂൾ
*ഹും അച്ചൂനോടാ കളി
*മാനത്തെ കാഴ്‌ച്ചകൾ
*തക്കുടു -വിദൂരഗ്രഹത്തിൽ നിന്നൊരു സഞ്ചാരി

## പുരസ്കാരങ്ങൾ
*2008-ലെ കേരള സാഹിത്യ അക്കാദമി പുരസ്കാരം ചിരുതക്കുട്ടിയും മാഷും എന്ന കൃതിക്ക്. 
*2011-ലെ കേന്ദ്രസാഹിത്യ അക്കാദമിയുടെ ബാലസാഹിത്യ പുരസ്കാരം- ചിരുതക്കുട്ടിയും മാഷും

## അവലംബം


വർഗ്ഗം:മലയാള ശാസ്ത്രസാഹിത്യകാരന്മാർ
വർഗ്ഗം:കേരള സാഹിത്യ അക്കാദമി പുരസ്കാരം ലഭിച്ചവർ
വർഗ്ഗം:കേരള ശാസ്ത്രസാഹിത്യ പരിഷത്ത് പ്രവർത്തകർ
തീച്ചിന്നൻ

കാംപിഫാഗിഡേ പക്ഷി കുടുംബത്തിൽപ്പെടുന്ന ഒരിനം പക്ഷിയാണ് **തീച്ചിന്നൻ** (*Pericrocotus cinnamomeus*).  ഇവയ്ക്ക് ആറ്റക്കുരുവിയേക്കാൾ വലിപ്പം കുറവാണ്. ഈ പക്ഷികളുടെ ശാസ്തീയനാമം പെരിക്രോകോട്ടസ് സിന്നമോമിയസ് എന്നാണ്. ശ്രീലങ്ക, മ്യാൻമർ, തായ്‌ലാൻഡ്, ഇന്ത്യ എന്നിവിടങ്ങളിലെ അർധനിത്യഹരിത വനപ്രദേശങ്ങളിലും ഇലകൊഴിയും വനപ്രദേശങ്ങളിലും 1050 മീറ്റർ വരെ ഉയരമുള്ള മറ്റു പ്രദേശങ്ങളിലും ഇവയെ കാണാൻ കഴിയും. തേയിലത്തോട്ടങ്ങൾ, റബ്ബർ തോട്ടങ്ങൾ, പഴവർഗത്തോട്ടങ്ങൾ, നാട്ടിൻപുറങ്ങൾ എന്നിവിടങ്ങളിൽ സാധാരണയായി കാണപ്പെടുന്നു.
[thumb|left|250px|തീച്ചിന്നൻ, [ആന്ധ്രാപ്രദേശ്|ആന്ധ്രാപ്രദേശിൽ നിന്നും]]
## ശരീരഘടന
ആൺപക്ഷിയുടെ തലയും പുറംകഴുത്തും മുതുകും ചാരനിറ മായിരിക്കും. താടിക്കും കഴുത്തിനും ചിറകുകൾക്കും വാലിനും കറുപ്പു നിറമാണെങ്കിലും അവിടവിടെയായി ചുവപ്പുനിറത്തിലുള്ള അടയാളങ്ങളുണ്ട്. അടിഭാഗം ഇളം മഞ്ഞനിറവും വാലിനു തൊട്ടു മീതെ മുതുകും മാറിടവും കടുംചുവപ്പുനിറവുമായിരിക്കും. പെൺപക്ഷികൾക്കും കുഞ്ഞുങ്ങൾക്കും താടിയിലും കഴുത്തിലും കറുപ്പുനിറം ഉണ്ടായിരിക്കില്ല. ഇവയുടെ മാറിടവും താടിയും കഴുത്തുമെല്ലാം മഞ്ഞ കലർന്ന ചാരനിറമായിരിക്കും. വാലിനു മീതെയുള്ള ഭാഗത്തിന് കടുംചുവപ്പുനിറമാണ്. നീണ്ടു നേരിയ വാൽ തീച്ചിന്നൻ പക്ഷികളുടെ സവിശേഷതയാണ്.

തീച്ചിന്നൻ പക്ഷികൾ ഉയരം കൂടിയ മരങ്ങളിലിരുന്ന് സദാ വാലും ചിറകുകളും ചലിപ്പിച്ച് ഇളകിക്കൊണ്ടിരിക്കും. വൃക്ഷങ്ങൾ തോറും പറന്നു കളിച്ച് ചെറുപാറ്റകളേയും പുഴുക്കളേയും ഇവ പിടിച്ചു ഭക്ഷിക്കുന്നു.
## താമസം
വേനൽക്കാലാവസാനത്തോടെയും മഴക്കാലാരംഭത്തോടെയുമാണ് തീച്ചിന്നൻ പക്ഷികൾ കൂടുകെട്ടുക. വൃക്ഷശാഖകളുടെ കക്ഷ്യങ്ങൾക്കകവശത്തായിട്ടാണ് ഇവ കൂടുണ്ടാക്കുന്നത്. ചകിരിയും സസ്യഭാഗങ്ങളും മറ്റും ഉപയോഗിച്ചു നിർമ്മിക്കുന്ന വളരെ ചെറിയ കൂട് അതിനേർമയായ വലപോലുള്ള നൂലുകൊണ്ടു പൊതിഞ്ഞിരിക്കും.
## പ്രജനനം
തീച്ചിന്നൻ പക്ഷികൾ ഒരു പ്രജനന ഘട്ടത്തിൽ മൂന്ന് മുട്ടകളിടുന്നു. പച്ച കലർന്ന വെള്ള നിറമുള്ള മുട്ടകളിൽ ചുവപ്പു നിറമുള്ള ഒരു വലയം കാണാം. മുട്ടകൾക്ക് 16.5 - 13.5 മില്ലിമീറ്റർ വലിപ്പമുണ്ടാകും. ആൺ പെൺ പക്ഷികളൊരുമിച്ച് കൂടുകെട്ടുകയും, അടയിരുന്നു മുട്ട വിരിയിക്കുകയും കുഞ്ഞുങ്ങളെ തീറ്റിപ്പോറ്റുകയും ചെയ്യുന്നു. 

## അവലംബം

വർഗ്ഗം:ഏഷ്യയിലെ പക്ഷികൾ
വർഗ്ഗം:തെക്കു കിഴക്കൻ ഏഷ്യയിലെ പക്ഷികൾ
വർഗ്ഗം:ബംഗ്ലാദേശിലെ പക്ഷികൾ
വർഗ്ഗം:ഭൂട്ടാനിലെ പക്ഷികൾ‎
വർഗ്ഗം:കംബോഡിയയിലെ പക്ഷികൾ
വർഗ്ഗം:ഇന്ത്യയിലെ പക്ഷികൾ
വർഗ്ഗം:ഇന്തോനേഷ്യയിലെ പക്ഷികൾ
വർഗ്ഗം:ലാവോസിലെ പക്ഷികൾ
വർഗ്ഗം:ബർമ്മയിലെ പക്ഷികൾ
വർഗ്ഗം:നേപ്പാളിലെ പക്ഷികൾ‎
വർഗ്ഗം:പാകിസ്താനിലെ പക്ഷികൾ‎
വർഗ്ഗം:ഫിലിപ്പീൻസിലെ പക്ഷികൾ
വർഗ്ഗം:ശ്രീലങ്കയിലെ പക്ഷികൾ
വർഗ്ഗം:തായ്‌ലാന്റിലെ പക്ഷികൾ‎
വർഗ്ഗം:വിയറ്റ്നാമിലെ പക്ഷികൾ
തീക്കാക്ക

ട്രോഗോണിഫോമെസ് പക്ഷി ഗോത്രത്തിലെ ട്രോഗോണിഡെ കുടുംബത്തിൽപ്പെടുന്ന ഒരിനം കാട്ടുപക്ഷിയാണ് **തീക്കാക്ക**.  ഈ പക്ഷിയുടെ ശാസ്ത്രനാമം ഹാർപാക്ടെസ് ഫാസിയേറ്റസ് എന്നാണ്.
## ശരീരഘടന
അസാധാരണ വർണഭംഗിയുള്ള തീക്കാക്കയ്ക്ക് തെക്കൻ കാട്ടുമൈനയോളം വലിപ്പമുണ്ട്. ചുണ്ടിന്റെ അറ്റം മുതൽ വാലറ്റം വരെ മുപ്പതു സെന്റിമീറ്ററോളം നീളം വരും. ആൺപക്ഷിയുടെ തല, കഴുത്ത് എന്നീ ഭാഗങ്ങളിൽ കറുപ്പുനിറമാണ്. തവിട്ടു നിറത്തിലുള്ള മാറിൽ മാല പോലെ ഒരു വെള്ളപ്പട്ടയുണ്ട്. മാറിന്റെ അടിഭാഗത്തിന് കടും ചുവപ്പു നിറമായിരിക്കും. പക്ഷിയുടെ പുറംഭാഗവും പൂട്ടിയ വാലിന്റെ ഉപരിഭാഗവും മഞ്ഞകലർന്ന തവിട്ടുനിറമാണ്. കറുപ്പുനിറമുള്ള ചിറകുകളിൽ നിരവധി നേരിയ വെള്ളവരകൾ കാണാം. വാലിന്റെ ഇരു പാർശ്വങ്ങളിലുമുള്ള തൂവലുകളിൽ മൂന്നെണ്ണം വീതം വെള്ള നിറത്തിലുള്ളതായിരിക്കും. അതിനാൽ പക്ഷിയെ അടിവശത്തു നിന്നു നോക്കുമ്പോൾ വാൽ വെള്ളയാണെന്നു തോന്നും. പെൺപക്ഷിയുടെ അടിവശത്തിന് മഞ്ഞകലർന്ന ഇളം തവിട്ടുനിറമാണ്; തലയും കഴുത്തും കടും തവിട്ടുനിറവും. തീക്കാക്കകളുടെ തല തടിച്ചതും മൂർദ്ധാവ് പരന്നതുമാണ്. ചുണ്ട് പരന്നതും താരതമ്യേന കുറുകിയതുമാണ്. വളരെ കുറുകിയ കാലുകളിലെ വിരലുകളിൽ രണ്ടെണ്ണം മുന്നിലേക്കും രണ്ടെണ്ണം പിന്നിലേക്കും തിരിഞ്ഞു നില്ക്കുന്ന രീതിയിലാണ് ക്രമീകരിച്ചിരിക്കുന്നത്. വാലിന് 15 സെന്റിമീറ്ററോളം നീളമുണ്ടായിരിക്കും. ഇതിന്റെ അറ്റം വീതി കൂടിയതും ഉളിവച്ചു കുറുകെ മുറിച്ചപോലെ തോന്നിക്കുന്നതുമാണ്.
thumb|left|തീക്കാക്ക
തീക്കാക്കകൾ അധികസമയവും മരക്കൊമ്പുകളിൽ നിശ്ചലരായിരിക്കുന്ന അലസരായ പക്ഷികളാണ്. ഇവ ചെറു പ്രാണികളെ പിൻതുടർന്ന് പിടിച്ചു ഭക്ഷിക്കുന്നു.

## താമസം
സ്വാഭാവികമായുള്ള മാളങ്ങളും കുഴികളും തീക്കാക്കകൾ കൂടുകളായുപയോഗിക്കുന്നു. ഇവ സ്വയം കൂട് തുരന്നുണ്ടാക്കാറുമുണ്ട്. തറയിൽ നിന്ന് രണ്ടോ മൂന്നോ മീറ്റർ ഉയരത്തിലുള്ള മരക്കൊമ്പുകളും ദ്രവിച്ചു പൊടിഞ്ഞു പോകാറായ മരക്കുറ്റികളുമാണ് കൂടു തുരന്നുണ്ടാക്കാനായി ഇവ തിരഞ്ഞെടുക്കുന്നത്. മരംകൊത്തിയെപ്പോലെ മരത്തടിയിൽ പിടിച്ചുനിന്ന് കൊക്കുകൊണ്ട് മരപ്പൊടി കടിച്ചെടുത്ത് പുറത്തേക്കു കുടഞ്ഞു കളഞ്ഞാണ് മരപ്പൊത്തുകളുണ്ടാക്കുന്നത്. 
## പ്രജനനം
തീക്കാക്കകളുടെ പ്രജനന കാലം ഫെബ്രുവരി മുതൽ ജൂൺ വരെയാണ്. കൂടിനുള്ളിലുള്ള മരപ്പൊടിയിലാണ് ഇവ മുട്ടയിടുന്നത്. ഒരു പ്രജനനസമയത്ത് രണ്ടുമുതൽ നാലുവരെ മുട്ടകളിടുന്നു. ഉരുണ്ട ആകൃതിയിലുള്ള മുട്ടകൾക്ക് മങ്ങിയ വെള്ള നിറമായിരിക്കും. ആൺ പെൺ പക്ഷികൾ ഒരുമിച്ച് കൂടുണ്ടാക്കുകയും അടയിരിക്കുകയും കുഞ്ഞുങ്ങളെ തീറ്റിപ്പോറ്റുകയും ചെയ്യുന്നു. 
## ചിത്രശാല

File:Harpactes fasciatus 02.jpg|ആൺകിളി
File:Harpactes fasciatus 01.jpg|പെൺകിളി,
File:Harpactes fasciatus 03.jpg|ആൺകിളി
File:Female Malabar Trogon.jpg|പെൺകിളി
File:Malabar_Trogon.JPG| ആൺകിളി
File:Malabar trogon m.svg|ആൺകിളി രൂപരേഖ
പ്രമാണം:തീക്കാക്ക (Malabar Trogon).jpg

## അവലംബം
തവിടൻ കത്രികക്കിളി

പസ്സേറിഫോമിസ് പക്ഷിഗോത്രത്തിലെ ഹിരുണ്ടി നിഡെ കുടുംബത്തിൽപ്പെടുന്ന പാസെറൈൻ പക്ഷിയാണ് **തവിടൻ കത്രികക്കിളി**.  ഈ പക്ഷിയുടെ ശാസ്ത്രനാമം ഹിരുണ്ടോ കൺകളർ എന്നാണ്. ഈ പക്ഷിയുടെ കടും തവിട്ടുനിറം അഥവാ കാപ്പിപ്പൊടി നിറമാണ് തവിടൻ കത്രികക്കിളി എന്ന പേരിനു നിദാനം. ശരപ്പക്ഷികളോട് വളരെയേറെ സാദൃശ്യമുള്ള ഈ പക്ഷികൾ **മീവൽപ്പക്ഷികൾ** എന്ന പേരിലും അറിയപ്പെടുന്നു. ഹിമാലയം മുതൽ കന്യാകുമാരി വരെയുള്ള പ്രദേശങ്ങളിൽ തവിടൻ കത്രികക്കിളികളെ കണ്ടുവരുന്നു. ബൈബിളിലും ഇംഗ്ലീഷ് സാഹിത്യഗ്രന്ഥങ്ങളിലും മീവൽപ്പക്ഷികളെക്കുറിച്ച് പ്രതിപാദിച്ചിട്ടുണ്ട്. ശിശിരകാലത്ത് ഇവ ആഫ്രിക്കയിലേക്ക് ദേശാടനം നടത്തുന്നു. 
## ശരീരഘടന
ഇവയുടെ കാലുകൾ കുറുകിയതും ശോഷിച്ചതുമാണ്. ചിറകുകൾ നീളം കൂടിയതും കൂർത്തതുമാണ്. പരന്നു കുറുകിയ വാലിനറ്റം അല്പമൊരു കൊത അഥവാ വെട്ട് ഉള്ളതുമായിരിക്കും. വാലിലെ മിക്ക തൂവലുകളുടേയും അഗ്രത്തിനടുത്തായി ഓരോ വെള്ള പൊട്ട് തെളിഞ്ഞുകാണാം. വയറിനടിഭാഗത്തിന് മങ്ങിയ നിറമാണ്. ചിറകുകളെ പിന്നിലേക്കു തള്ളി, അടച്ചും തുറന്നുമാണ് ഇവ പറക്കുന്നത്.
## താമസം
തവിടൻ കത്രികക്കിളികൾ കൂട്ടം ചേർന്നാണ് ജീവിക്കുന്നത്. പുൽപ്പറമ്പുകൾക്കും വയലുകൾക്കും മീതെ പറന്ന് ഇവ ഇരതേടുന്നു. പറക്കാൻ വളരെ സമർഥരായ ഈ പക്ഷികൾ പറക്കുന്ന പ്രാണികളെ മിന്നൽപ്പിണർ പോലെ പറന്നുയർന്ന് പിടിച്ചു ഭക്ഷിക്കുക പതിവാണ്. ഭക്ഷണം സമ്പാദിക്കുന്നതിനും കൂടുകെട്ടുന്നതിനും അണക്കെട്ടുകൾക്കടുത്തുള്ള പ്രദേശങ്ങളാണ് ഇവ മിക്കപ്പോഴും തിരഞ്ഞെടുക്കുന്നത്. ചെങ്കുത്തായ പാറക്കെട്ടുകൾ, അണക്കെട്ടിന്റെ വശങ്ങൾ, ജലാശയങ്ങൾക്കടുത്തുള്ള കെട്ടിടങ്ങൾ, കെട്ടിടങ്ങളുടെ ഭിത്തിയിൽ നിന്നു തള്ളി നില്ക്കുന്ന പടികൾ, മോന്തായത്തിന്റെ അടിഭാഗം മുതലായ ഇടങ്ങളിൽ ഇവ കൂടുകെട്ടുന്നു. അമ്പലങ്ങളുടെ മതിലുകളിൽ പിടിപ്പിക്കാറുള്ള കല്ലുവിളക്കുകളോട് കൂടുകൾക്ക് സാദൃശ്യമുണ്ട്. 
## പ്രജനനം
പുല്ലും തൂവലുകളും മറ്റും കൊണ്ട് മെത്തയുണ്ടാക്കി അതിലാണ് ഇവ മുട്ടയിടുക. ജനുവരി - മാർച്ച് മാസങ്ങളിലും ജൂലൈ-സെപ്റ്റംബർ മാസങ്ങളിലുമാണ് ഇവ മുട്ടയിടുന്നത്. ഓരോ തവണയും മൂന്നോ നാലോ മുട്ടകളിടും. വെളുത്ത മുട്ടകളിൽ മഞ്ഞ, ചുവപ്പു കലർന്ന തവിട്ട് എന്നീ നിറങ്ങളിലുള്ള പൊട്ടുകളുണ്ടായിരിക്കും. മുട്ടകൾ 17.6 മില്ലിമീറ്റർ വരെ നീളവും 12.8 മില്ലിമീറ്റർ വരെ വ്യാസവുമുള്ളവയായിരിക്കും.

## അവലംബം

വർഗ്ഗം:പക്ഷികൾ
വർഗ്ഗം:ഏഷ്യയിലെ പക്ഷികൾ
ആട്ടക്കാരൻ പക്ഷി

ആറ്റക്കുരുവികളോളം വലിപ്പമുള്ള ഒരു ചെറുപക്ഷിയാണ് **ആട്ടക്കാരൻ പക്ഷി** അഥവാ **ആട്ടക്കാരൻ പാറ്റപിടിയൻ**.  ഈ പക്ഷിയുടെ ശാസ്ത്രനാമം *റീപിഡൂറ ഓറിയോള* എന്നാണ്. 
## ശരീരഘടന
വിശറിപോലെ വൃത്താകൃതിയിലുള്ള വാലും മങ്ങിയ കറുപ്പുനിറമുള്ള ശരീരവും ഉള്ള ഈ പക്ഷിയുടെ നെറ്റിത്തടവും പുരികഭാഗവും വെള്ളയാണ്. ഇരുചെവികൾക്കും മധ്യേ ഒരു വെള്ളപ്പട്ടയുണ്ട്. കഴുത്തിന്റെ അടിഭാഗത്ത് വെള്ളപ്പൊട്ടുകൾ കാണപ്പെടുന്നു. വാലിന്റെ മധ്യത്തിലുള്ള രണ്ടു തൂവലുകളൊഴിച്ച് ബാക്കി എല്ലാറ്റിന്റെയും അഗ്രഭാഗം വെളുത്തിരിക്കും. 
## പേരിനു പിന്നിൽ
ആട്ടക്കാരൻ പക്ഷി തന്റെ വിശറിപോലെയുള്ള വാൽ വിടർത്തി മയിലിനെപ്പോലെ ആടാറുണ്ട്. വാൽ ഉയർത്തിപ്പിടിക്കുകയും കൂടെക്കൂടെ അടയ്ക്കുകയും തുറക്കുകയും ചെയ്യുന്ന പതിവും ഇതിനുണ്ട്. ഈ സ്വഭാവം മൂലം ആട്ടക്കാരൻ പക്ഷി ചിലപ്പോൾ മണ്ണാത്തിപ്പുള്ളായി തെറ്റിദ്ധരിക്കപ്പെടുന്നു. ആട്ടക്കാരൻ നൃത്തത്തോടു ചേർന്ന് ഒരു ശബ്ദവും പുറപ്പെടുവിക്കുന്നു. പകൽ മുഴുവനും ഇപ്രകാരം ആടിക്കൊണ്ടിരിക്കുന്നതിനാലായിരിക്കണം ഈ പക്ഷിക്ക് ആട്ടക്കാരൻ എന്ന പേരുവന്നുതെന്നു കരുതപ്പെടുന്നു.
## താമസം
ചെറുമരങ്ങളും പൊന്തകളും ഇടകലർന്ന പ്രദേശങ്ങളാണ് ഇതിന്റെ വാസസ്ഥലം. മനുഷ്യവാസമുള്ളയിടങ്ങളിലും കാണപ്പെടുന്നുണ്ട്. പ്രധാന ഇരയായ പാറ്റകളെ തേടി ഇവ തൊഴുത്തുകളിലും വീടുകളുടെ വരാന്തകളിലും കടന്നുവരാറുണ്ട്. പാറ്റയെ പിടിക്കുമ്പോൾ 'ക്ലിക്ക്' എന്നൊരു ശബ്ദവും പുറപ്പെടുവിക്കും.
thumb|250px|left|ഇന്ത്യയിൽ കാണപ്പെടുന്ന ആട്ടക്കാരൻ പക്ഷി
മഴക്കാലാരംഭത്തിലും വേനല്ക്കാലത്തും ആട്ടക്കാരൻ കൂടുകെട്ടുന്നു. തേക്കുമരത്തിലാണ് അധികമായും കൂടുകെട്ടുക. തറയ്ക്കു സമാന്തരമായി പോകുന്ന ചെറുകൊമ്പുകളിലാണ് കൂട് കെട്ടുന്നത്. കൂട് ഒരു ചെറിയ കോപ്പയുടെ ആകൃതിയിലായിരിക്കും. തെങ്ങിന്റെയും പനയുടെയും നാരുകൾ ചിലന്തിവലകൊണ്ട് ബന്ധിച്ചാണ് കൂടുണ്ടാക്കുന്നത്. 
## പ്രജനനം
വേനല്ക്കാലങ്ങളും മഴക്കാലത്തിന്റെ ആദ്യമാസങ്ങളുമാണ് ഇവയുടെ പ്രജനനകാലം. ഉരുണ്ട് നീളംകുറഞ്ഞ മുട്ടകൾക്കു നേരിയ റോസ് നിറമാണുള്ളത്. മുട്ടകൾ വിരിഞ്ഞ് ചെറിയ മാംസപിണ്ഡങ്ങൾ പോലെ തോന്നിക്കുന്ന കുഞ്ഞുങ്ങൾ പുറത്തുവരുന്നു. ഓലേഞ്ഞാലി, കാക്ക എന്നിവയ്ക്ക് ആട്ടക്കാരന്റെ മുട്ടകളും കുഞ്ഞുങ്ങളും ഇഷ്ടമുള്ള ആഹാരപദാർഥങ്ങളാകയാൽ, സന്താനങ്ങൾ ജനിക്കുന്ന കാലത്ത് ആട്ടക്കാരൻ സദാ ജാഗ്രതയോടെ കൂടുകൾക്കു സമീപപ്രദേശത്തുതന്നെ വട്ടമിട്ടുകഴിഞ്ഞുകൂടുന്നു. 

## അവലംബം

*  Database entry includes justification for why this species is of least concern
* *Birds of India* by Grimmett, Inskipp and Inskipp, ISBN 0-691-04910-6

വർഗ്ഗം:കേരളത്തിലെ പക്ഷികൾ
വർഗ്ഗം:വിശറിവാലൻ പാറ്റപിടിയന്മാർ
ടിക്ക് പക്ഷി

പസെരിഫോർമിസ് എന്ന പക്ഷി ഗോത്രത്തിലെ ബുഫാജിനെ ഉപകുടുംബത്തിൽപ്പെട്ട പക്ഷിയാണ്‌ **ടിക്ക് പക്ഷി**. ഈ ഉപകുടുംബത്തിലെ ബുഫാഗസ് ആഫ്രിക്കാനസ്, ബുഫാഗസ് എറിത്രോറിങ്കസ് എന്നീ രണ്ടു സ്പീഷീസ് പക്ഷികൾ ടിക്ക് പക്ഷികൾ എന്ന പേരിൽ അറിയപ്പെടുന്നു.
left|thumb|ബുഫാഗസ് ആഫ്രിക്കാനസ് (മഞ്ഞ കൊക്കുള്ളവ)
ടിക്ക് പക്ഷികൾക്ക് കാക്കകളോട് സാദൃശ്യമുണ്ട്. തെക്കേ ആഫ്രിക്കൻ പുൽമേടുകളിലും സാവന്നകളിലും മേഞ്ഞുനടക്കുന്ന നാൽക്കാലികളുടെ ശരീരത്തിൽ പറ്റിപ്പിടിച്ചിരിക്കുന്ന പരജീവികളായ കീടങ്ങളെ കൊത്തിപ്പെറുക്കി ഭക്ഷിക്കുന്ന ചെറു പക്ഷികളാണിവ. കാണ്ടാമൃഗം, ജിറാഫ്, എരുമ എന്നിവയുടെ പുറത്ത് ഈ പക്ഷികളെ സാധാരണയായി കാണാനാവും.
right|thumb|ബുഫാഗസ് എറിത്രോറിങ്കസ് (ചുവന്ന കൊക്കുള്ളവ)

## ശരീരഘടന
ബുഫാഗസ് ആഫ്രിക്കാനസ് എന്ന സ്പീഷീസിന്റെ കൊക്കുകൾക്ക് മഞ്ഞനിറമാണ്; രണ്ടാമത്തെ സ്പീഷീസായ ബുഫാഗസ് എറിത്രോറിങ്കസിന്റെ കൊക്കുകൾക്ക് ചുവപ്പുനിറവും. പക്ഷിക്ക് 25 സെ.മീ. വരെ നീളം വരും. തല ശക്തിയേറിയതും പരന്നതുമാണ്. ചിറകുകളുടെ അഗ്രം കൂർത്തിരിക്കുന്നു. കാലുകൾ ബലമേറിയവയും കൂർത്ത നഖങ്ങളോടുകൂടിയവയുമാണ്. വാൽ നീണ്ടതാണ്; കാൽ വിരലുകൾ മരക്കമ്പിൽ പറ്റിപ്പിടിച്ചിരിക്കാൻ പാകത്തിലുള്ളവയും. ശരീരത്തെ പൊതിഞ്ഞ് കടുംതവിട്ടുനിറത്തിലുള്ള തൂവൽ ഉണ്ട്. ശരീരത്തിന്റെ അടിഭാഗത്തിന് മങ്ങിയ നിറമാണ്. 
## പ്രജനനം
മരങ്ങളുടെ പോടുകൾക്കുള്ളിലോ മേഞ്ഞ വീടുകളുടെ മേൽക്കൂരയ്ക്കു കീഴിലോ ആണ് ഇവ കൂടുകെട്ടാറുള്ളത്. ഒരു പ്രജനനഘട്ടത്തിൽ മൂന്നുമുതൽ അഞ്ചുവരെ മുട്ടയിടും. മുട്ടക്ക് വെള്ളയോ മങ്ങിയ നീലയോ ഇളം ചുവപ്പോ നിറമാണുള്ളത്. 

## അവലംബം

*  Database entry includes justification for why this species is of least concern
* *Birds of The Gambia* by Barlow, Wacher and Disley, ISBN 1-873403-32-1
* 
* *Starlings and Mynas* by Feare and Craig, ISBN 0-7136-3961-X
* Zuccon, Dario; Cibois, Anne; Pasquet, Eric & Ericson, Per G.P. (2006): Nuclear and mitochondrial sequence data reveal the major lineages of starlings, mynas and related taxa. *Molecular Phylogenetics and Evolution* **41**(2): 333-344.  (HTML abstract)
## പുറത്തേക്കുള്ള കണ്ണികൾ

വർഗ്ഗം:ഉഗാണ്ടയിലെ പക്ഷികൾ
വർഗ്ഗം:കാമറൂണിലെ പക്ഷികൾ
വർഗ്ഗം:ആഫ്രിക്കയിലെ പക്ഷികൾ
ടിനാമു

മധ്യ-ദക്ഷിണ അമേരിക്കയിലെ പുൽമേടുകളിലും വനങ്ങളിലും കാണപ്പെടുന്ന പക്ഷികളാണ് **ടിനാമു**. ഈ പ്രദേശങ്ങൾ തന്നെയാണ് ഇവയുടെ പ്രഭവകേന്ദ്രമെന്നും കരുതപ്പെടുന്നു. ടിനമിഫോമിസ് ഗോത്രത്തിൽ ഒൻപത് ജീനസ്സുകളിലായി നാല്പത്താറ് സ്പീഷീസുണ്ട്. ടിനമസ് മേജർ, ക്രിപ്റ്റ്യുറെല്ലസ് സാൽട്ടുവാരിസ്, ക്രിപ്റ്റ്യുറെല്ലസ് ടാടൗപ്പ, റിങ്കോട്ടസ് റൂഫെസെൻസ് എന്നിവയാണ് ഈ ഗോത്രത്തിലെ പ്രധാന സ്പീഷീസ്. ഈ പക്ഷികളുടെ പ്രധാന ആഹാരം ഫലങ്ങൾ, വിത്തുകൾ, കീടങ്ങൾ, ചെറിയ അകശേരുകികൾ എന്നിവയാണ്. മാംസത്തിനായി ഇവ വളരെയധികം വേട്ടയാടപ്പെടുന്നുമുണ്ട്.

## ശരീരഘടന
തറയിൽ വസിക്കുന്ന ഈ പക്ഷികൾക്ക് ഗിനിക്കോഴികളോട് രൂപസാദൃശ്യമുണ്ട്. പക്ഷേ ഇവയുടെ കൊക്ക് ചെറുതും നീണ്ടു വളഞ്ഞതുമാണ്. ശരീരത്തിന് 20 സെന്റിമീറ്റർ മുതൽ 53 സെന്റിമീറ്റർ വരെ നീളം വരും; ഭാരം 450 ഗ്രാം മുതൽ 2300 ഗ്രാം വരെയും. ആൺപക്ഷികളേക്കാൾ പെൺപക്ഷികൾക്ക് വലിപ്പക്കൂടുതലുണ്ട്. തൂവലുകൾക്ക് തവിട്ടുനിറമോ ചാരനിറമോ ആണ്. ഇടയ്ക്കിടെ വെള്ളനിറത്തിലുള്ള പൊട്ടുകളും വരകളും കാണപ്പെടുന്നു. വാൽ നീളം കുറഞ്ഞതാണ്. ഈ ഭാഗം കനത്ത തൂവലുകളാൽ മറഞ്ഞിരിക്കുകയും ചെയ്യും. കാലുകൾ തടിച്ചവയും ബലമേറിയവയുമാണ്. കാലിലെ നാലു വിരലുകളിൽ മൂന്നെണ്ണം മുന്നോട്ടും ഒരെണ്ണം പിന്നോട്ടും ആയിട്ടാണ് കാണപ്പെടുന്നത്. ഇവയുടെ പറക്ക-പേശികൾ വികസിതങ്ങളാണെങ്കിലും ഇവ അധികം പറക്കാറില്ല. അധികദൂരം ഓടാനും ഇവയ്ക്കാവില്ല. പലപ്പോഴും തല മുന്നോട്ട് നീട്ടി പുൽക്കൂട്ടത്തിനുള്ളിൽ ചലനമില്ലാതെ കിടക്കാറുണ്ട്.
## പ്രജനനം
തറയിൽ മരങ്ങളുടെ വേരുകളോടു ചേർന്നാണ് ഇവ സാധാരണയായി കൂടുണ്ടാക്കാറുള്ളത്. മുട്ട നിക്ഷേപിക്കുന്നതും ഇതിനുള്ളിലാണ്. പ്രജനനഘട്ടത്തിൽ സ്പീഷീസ് വ്യത്യാസം അനുസരിച്ച് 1 മുതൽ 12 മുട്ടകൾ വരെ ഇടും. മുട്ടയ്ക്ക് പച്ച, നീല, മഞ്ഞ, പാടലത്തവിട്ട് തുടങ്ങി കറുപ്പുഛായ വരെയുള്ള നിറങ്ങൾ കാണപ്പെടുന്നു. ഒരു മുട്ടയ്ക്ക് 20 ഗ്രാം മുതൽ 70 ഗ്രാം വരെ തൂക്കമുണ്ടാവും. മുട്ട വിരിയാൻ 19-20 ദിവസങ്ങളെടുക്കും. മുട്ടകളെ സംരക്ഷിക്കുന്നതും പരിചരിക്കുന്നതും ആൺപക്ഷികളാണ്. 

## അവലംബം

* 
* 
* 
* 
* 
* 
* 
* 
*  IUCN (2008)
* 
* 

വർഗ്ഗം:തെക്കേ അമേരിക്കയിലെ പക്ഷികൾ
വിക്കിലീക്‌സ്

ഉറവിടങ്ങൾ വെളിപ്പെടുത്താതെ രഹസ്യ വിവരങ്ങളും രേഖകളും പ്രസിദ്ധീകരിക്കുന്ന സ്വീഡൻ ആസ്ഥാനമായുള്ള ഒരു അന്തർദേശീയ മാധ്യമസംരംഭമാണ്  **വിക്കിലീക്സ്.** 2006 ൽ ആരംഭിച്ച വിക്കിലീക്സിന്റെ വെബ്സൈറ്റ്,  'ദ സൺഷൈൻ പ്രസ്സ്' ആണ്‌ നടത്തുന്നത് . അമേരിക്കയുമായി ബന്ധപ്പെട്ട രഹസ്യരേഖകളുടെ വെളിപ്പെടുത്തലിലൂടെ വിക്കിലീക്സ് ലോകവ്യാപകമായി ശ്രദ്ധിക്കപ്പെട്ടു. 
## ചരിത്രം

ചൈനീസ് വിമതർ, പത്രപ്രവർത്തകർ‍, ഗണിതശാസ്ത്രജ്ഞർ എന്നിവരും അമേരിക്കൻ ഐക്യനാടുകൾ‍, യൂറോപ്പ്, തായ്‌വാൻ, ആസ്ട്രേലിയ, ദക്ഷിണാഫ്രിക്ക എന്നിവിടങ്ങളിൽ നിന്നുള്ള സാങ്കേതിക വിദഗ്ദ്ധരും ചേർന്നാണ്‌ ഈ സംരംഭം സ്ഥാപിച്ചതെന്ന് ഇവർ അവകാശപ്പെടുന്നു. ആസ്ട്രേലിയൻ പത്രപ്രവർത്തകനും ഇന്റർനെറ്റ് വിദഗ്ദ്ധനുമായ ജൂലിയൻ അസാൻ‌ജെയാണ്‌ വിക്കിലീക്സിന്റെ ഡയറക്ടർ. തുടങ്ങി ഒരു വർഷത്തിനുള്ളിൽ തന്നെ വിക്കിലീക്സിന്റെ വിവരശേഖരം 12 ലക്ഷം കവിഞ്ഞു എന്ന് വെബ്സൈറ്റ് അവകാശപ്പെടുന്നു.
വിക്കിലീക്സിന് വിവരങ്ങൾ ചോർത്തിനൽകി എന്നാരോപിച്ച് അമേരിക്കൻ സൈനികനായ **ബ്രാഡ്‌ലി മാനിങ്** 2010 മുതൽ തടവിലാണ്.

## വെളിപ്പെടുത്തലുകൾ
2010 ജൂലൈയിൽ അഫ്ഗാൻ വാർ ഡയറി  എന്ന പേരിൽ അഫ്ഗാനിലെ യുദ്ധത്തെ കുറിച്ചുള്ള 90,000 ത്തിലധികം വരുന്ന രഹസ്യ വിവരങ്ങളുടെ ഒരു വൻശേഖരം വിക്കിലീക്സ് പുറത്തുവിടുകയുണ്ടായി.
[thumb|left|[ജൂലിയൻ അസാൻ‌ജെ, മുഖ്യപത്രാധിപർ]]
2010 നവംബർ 29 ന് പുറത്തുവിട്ട രേഖകളിൽ ഇന്ത്യയുട യു.എൻ രക്ഷാസമിതി സ്ഥിരാംഗത്വത്തിനായുള്ള ശ്രമം സംബന്ധിച്ച് അമേരിക്കയുടെ രഹസ്യനിലപാടിനെ പ്രതിഫലിപ്പിക്കുന്നവയുമുണ്ട് . യു .എസ്സിൻറെ 2,51,287 രഹസ്യരേഖകൾ ചോർന്നുകിട്ടിയെന്നു പറയുമ്പോഴും 220 എണ്ണം മാത്രമെ വിക്കിലീക്സ് പുറത്തുവിട്ടിട്ടുള്ളൂ. ഇന്ത്യയെപ്പറ്റി 3038 രഹസ്യരേഖകൾ ലഭിച്ചിട്ടുണ്ടെന്നാണ് പറയുന്നത്. ഇന്ത്യയുടെ രക്ഷാസമിതി സ്ഥിരാംഗത്വത്തിനായുള്ള ഓരോ നീക്കവും സ്ഥാനപതിമാർ ചോർത്തണമെന്ന് യു.എസ് സ്റ്റേറ്റ് സെക്രട്ടറി ഹിലരി ക്ലിൻറൻ നിർദ്ദേശം നൽകിയിട്ടുള്ളതായും പുറത്തുവിട്ട രേഖകളിൽ പറയുന്നു.

## അവലംബം

## പുറമെ നിന്നുള്ള കണ്ണികൾ

* Wikileaks home page (secure )
* Wikileaks Mirror page
* Wikileaks Mirror page 
* 
* *Wikileaks vs. the World*. Presentation by Wikileaks representatives Julian Assange and Daniel Schmitt at the 25th Chaos Communication Congress, Berlin, December 2008. online Flash video and download in higher resolution formats
* Campbell, Matthew (2010-04-11) Whistleblowers on US ‘massacre’ fear CIA stalkers , *[[The Times]]*
* 
* WikiLeak.org Independent blog "about the ethical and technical issues of the WikiLeaks.org project"
* Video  of Julian Assange on a panel at the 2010 Logan Symposium in Investigative Reporting at the UC Berkeley Graduate School of Journalism (April 18, 2010)
* "Wikileaks Fails “Due Diligence” Review" , Steven Aftergood
* Hands off WikiLeaks!
* WikiLeaks Releases 90,000+ Secret Military Documents on Afghanistan War&nbsp;– video report by *[[Democracy Now!]]*
* 2004–2009 US Afghan war repports 

### അഭിമുഖങ്ങൾ
* Leak-o-nomy: The Economy of Wikileaks  Interview with Julian Assange, spokesperson of Wikileaks. 2010/01/04
* Leak Proof  Interview with Julian Assange. 2009/03/13
* Video Interview of Julian Assange  with TED's Chris Anderson *note: includes graphic footage*.

വർഗ്ഗം:വെബ്സൈറ്റുകൾ
ടിറ്റ്മൗസ്

പസ്സെറിഫോമിസ് പക്ഷിഗോത്രത്തിലെ പാരിഡെ കുടുംബത്തിൽപ്പെട്ട പക്ഷിയാണ്‌ **ടിറ്റ്മൗസ്**. ഇവ അറുപതോളം സ്പീഷീസുണ്ട്. **ടിറ്റുകൾ** എന്ന പേരിലും ഇവ അറിയപ്പെടുന്നു.

ഉഷ്ണമേഖലാ പ്രദേശങ്ങളിലും തണുപ്പുകൂടിയ വടക്കൻ അർധഗോള പ്രദേശങ്ങളിലും ഇവയെ ധാരാളമായി കാണാം. കൂട്ടംകൂടിയാണ് ഇവ സഞ്ചരിക്കുന്നത്. കാട്ടുപക്ഷികളായ ഇവ ആസ്ത്രേലിയ, പോളിനേഷ്യ, മഡഗാസ്ക്കർ, ഗ്വാട്ടിമാല എന്നിവിടങ്ങളിൽ കാണപ്പെടുന്നില്ല. വടക്കേ അമേരിക്കയിൽ കാണപ്പെടുന്ന ടിറ്റ്മൗസ് സ്പീഷീസായ പാറസ് അട്രികാപ്പില്ലസ് **ചിക്കാഡീസ്** എന്ന പേരിലാണ് അറിയപ്പെടുന്നത്.

## പ്രത്യേകതകൾ
ടിറ്റ്മൗസുകൾക്ക് വലിപ്പം കുറവാണ്. 8 - 20 സെന്റിമീറ്റർ നീളവും 6 - 200 ഗ്രാം തൂക്കവും കാണും. നീളം കുറഞ്ഞ് തടിച്ച ചുണ്ടുകൾ കുറ്റിരോമങ്ങൾകൊണ്ട് ആവൃതമായിരിക്കും. കാലുകൾ കുറുകിയതും ബലമുള്ളതുമാണ്. ചിറകുകൾക്ക് വൃത്താകാരമാണുള്ളത്. വാൽ നീളംകൂടിയതായിരിക്കും. ആൺ - പെൺ പക്ഷികൾക്ക് നിറവ്യത്യാസമില്ല. ശരീരത്തിന്റെ മുകൾഭാഗത്തിന് പച്ചകലർന്ന ചാരനിറവും കീഴ്ഭാഗത്തിന് വെളുത്തനിറവും ആണ്. കടും മഞ്ഞയും കടുംനീലയും നിറമുള്ള സ്പീഷീസുമുണ്ട്. ഇവയ്ക്കെല്ലാംതന്നെ ശിരസ്സിൽ ഉച്ചിപ്പൂവ് കാണപ്പെടുന്നു. അധികസമയവും മരങ്ങളിലും കുറ്റിച്ചെടികളിലും കഴിച്ചുകൂട്ടുന്ന ഇവ ഇരതേടാനായി മാത്രമേ തറയിലിറങ്ങാറുള്ളു. വളരെ ദൂരം വേഗത്തിൽ സഞ്ചരിക്കാനും ഇവയ്ക്കു സാധിക്കും. പലപ്പോഴും ചെറുചില്ലകളിൽ ശരീരം താഴേക്കാക്കി തൂങ്ങിക്കിടക്കുന്ന സ്വഭാവവും ഇവയ്ക്കുണ്ട്. ടിറ്റ്മൗസുകൾ 
### ഭക്ഷണം
പ്രധാനമായും കീടഭോജികളാണ്. ഇതോടൊപ്പം വിത്തുകളും, ധാന്യങ്ങളും, പഴങ്ങളും ഇവ ഭക്ഷിക്കാറുമുണ്ട്. കട്ടിയേറിയ വിത്തുകളും മറ്റും കാലുകൾകൊണ്ട് മുറുകെ പിടിച്ച് ചുണ്ടിന്റെ സഹായത്തോടെ അടിച്ചുപൊട്ടിച്ചാണ് ഇവ ഭക്ഷിക്കുന്നത്. വിത്തുകളും ധാന്യങ്ങളും വൃക്ഷങ്ങളുടെ വിള്ളലുകളിൽ ശീതകാലത്ത് ഭക്ഷിക്കാനായി ശേഖരിച്ചുവയ്ക്കുന്ന സ്വഭാവവും ഇവയ്ക്കുണ്ട്. ശൈത്യകാലത്ത് ദേശാന്തരഗമനം നടത്തുന്ന സ്പീഷീസും കാണാം.
### താമസം
വൃക്ഷങ്ങളിൽ മറ്റു പക്ഷികൾ ഉപേക്ഷിച്ചുപോയ പൊത്തുകളാണ് ടിറ്റുകൾ കൂടുകളായുപയോഗിക്കുന്നത്. പുല്ലും, മുടിയും, തൂവലുകളും, മോസുകളും ഉപയോഗിച്ച് ഇവ കൂടുകളെ മോടിപിടിപ്പിക്കാറുണ്ട്. സ്വയം കൂട് നെയ്തെടുക്കുന്ന ടിറ്റ് മൗസുകളുമുണ്ട്. 
## പ്രജനനം
ഉഷ്ണമേഖലാ പ്രദേശങ്ങളിലെ ടിറ്റ്മൗസുകൾ ഒരു പ്രജനനഘട്ടത്തിൽ മൂന്നോ നാലോ മുട്ടകളിടുന്നു. വടക്കൻ പ്രദേശങ്ങളിൽ 11-16 മുട്ടവരെ ഇടുന്ന ഇനങ്ങളുമുണ്ട്. വെളുപ്പുനിറമുള്ള മുട്ടകളിൽ തവിട്ടുനിറത്തിലോ ചാരനിറത്തിലോ ഉള്ള പുള്ളികളുണ്ടായിരിക്കും. പെൺപക്ഷിയാണ് അടയിരുന്ന് മുട്ടവിരിയിക്കുന്നത്. വിരിഞ്ഞിറങ്ങുന്ന കുഞ്ഞുങ്ങളുടെ സംരക്ഷണം ആൺപക്ഷികൾ 
## ചിത്രശാല

File:Black-capped Chickadee eating seed.jpg|ടിറ്റ്മൗസ്



വർഗ്ഗം:കാനഡയിലെ പക്ഷികൾ
വർഗ്ഗം:അമേരിക്കയിലെ പക്ഷികൾ
കേശികത്വം

[thumb|200px|right|ജലത്തിന്റെയും [രസം (മൂലകം)|മെർക്കുറിയും കേശികതാ പ്രതിഭാസം‍]]
ഭൂഗുരുത്വത്തിനെതിരായി ദ്രാവകം സൂക്ഷ്മ സുഷിരങ്ങളിൽക്കൂടി മുകളിലേക്കുയരുന്നതോ താഴുന്നതോ ആയ പ്രതിഭാസമാണ് **കേശികത്വം**(Capillary action). സസ്യങ്ങളും വൃക്ഷങ്ങളുമൊക്കെ ജലം വേരുകൾ വഴി ഭൂമിയിൽ നിന്ന് ഇലകളിലേക്ക് എത്തിക്കുന്നത് ഈ പ്രതിഭാസം മുഖേനെയാണ്. 

ഭൂഗുരുത്വത്തിനെതിരായി ഒരു ദ്രാവകം ഉയരുന്നതിനെ **കേശിക ഉയർച്ച** എന്നും താഴുകയാണെങ്കിൽ **കേശിക താഴ്ച** എന്നും പറയാം. ജലം കേശിക ഉയർച്ച കാണിക്കുന്നു എന്നാൽ മെർക്കുറി കേശിക താഴ്ച കാണിക്കുന്നു. 
ഒരു സ്ഫടിക ടംബ്ലറിൽ കുറേ വെള്ളം എടുത്ത് ജലത്തിന്രെ നിരപ്പ് പരിശോധിക്കുക. വെള്ളം ടംബ്ലറിന്റെ വശങ്ങളിൽ തൊടുന്ന ഭാഗത്ത് അല്പം ഉയർന്ന് നില്ക്കുന്നത് കാണാം. മേൽപ്പോട്ടുള്ള ഈ വലിവിനെ ഭൂഗുരുത്വം അഥവാ ഉയർത്തപ്പെട്ട ജലത്തിന്റെ ഭാരം എതിർക്കുന്നു. ദ്രാവകത്തിന്റെ പ്രതലവിസ്തീർണ്ണം കൂടുതലാണെങ്കിൽ ദ്രാവക ഉയർച്ച കുറഞ്ഞിരിക്കുകയും ,പ്രതലവിസ്തീർണ്ണം കുറവാണെങ്കിൽ ദ്രാവക ഉയർച്ച കൂടിയിരിക്കുകയും ചെയ്യു. ദ്രാവകം സ്ഥിതിചെയ്യുന്നത് ഒരു ഇടുങ്ങിയ പാത്രത്തിലാണെങ്കിൽ ദ്രാവകോപരിതലം കുറവായിരിക്കുകയും പാത്രത്തിന്റെ ഭിത്തദിയുടെ സ്വാധീനം ഉപരിതലം മുഴുവനും അനുഭവപ്പെടുകയും തത്ഫലമായി ഉപരിതലത്തിന്രെ എല്ലാ ഭാഗവും വക്രരൂപത്തിൽ കുഴിഞ്ഞിരിക്കുകയും ചെയ്യും. ഉപരിതല വിസ്തീർണം പിന്നെയും കുറഞ്ഞാൽ വലിവ് വർധിച്ചതായിരിക്കും. അതുകൊണ്ട് പാത്രത്തിന് പകരം ഒരു കുഴലായിരുന്നാൽ കൂടുതൽ ദ്രാവകം കുഴലിന്റെ ഭിത്തിയുമായി സമ്പർക്കത്തിൽ വരും. അതിന്റെ ഫലമായി എതിർബലം കുറഞ്ഞിരിക്കുകയും ദ്രാവകം കുഴലിൽകൂടെ ഉഴരുകയും ചെയ്യും.  കുഴലിന്റെ വ്യാസം കുറവായിരുന്നാൽ ദ്രാവക ഉയർച്ച കൂടിയിരിക്കും. കാരണം ദ്രാവകോപരിതലത്തിന്റെ വിസ്തീർണ്ണം കുറവായിരിക്കുമെന്നുള്ളതാണ്. സ്ഫടികതന്മാത്രകളും ദ്രാവക തന്മാത്രകളും തമ്മിലുള്ള ശക്തിയേറിയ അഡ്ഹിഷൻ ബലം ദ്രാവകത്തെ വലിച്ചുയർത്തുന്നു. 

ജലവും സ്ഫടികവും തമ്മിലുള്ള അഡ്ഹിഷൻ ബലം ജലത്തിന്റെ കൊഹിഷനേക്കാൾ ഉയർന്നതാണ്. ദ്രാവകതന്മാത്രകൾ തമ്മിലുള്ള ആകർഷണ ബലം (കൊഹിഷൻ)ദ്രാവകതന്മാത്രകളും സ്ഫടികതന്മാതച്രകളും തമ്മിലുള്ള ആകർഷണബലത്തേക്കാൾ (അഡ്ഹിഷൻ )കൂടുതലാണെങ്കിൽ ദ്രാവകം സ്ഫടികത്തിൽ ഒട്ടിപ്പിടിക്കുകയില്ല.  അതായത് സ്ഫടികത്തെ നനയ്ക്കുകയില്ല . അങ്ങനെയുള്ള സന്ദർഭങ്ങളിൽ പ്രതലബലത്തിന്റെ പ്രവർത്ത്നം കാരണം കുഴലിലെ ദ്രാവകനിരപ്പ് താഴാൻ ഇടയാവുന്നു . 
​ '$'സാന്ദ്രതയും 'x' ഏങ്കിൾ ഓഫ് കോണ്ടാക്റ്റും 'T' പ്രതലബലവും ആണെങ്കിൽ ആ ദ്രാവകത്തിൽ ഒരു കേശികകുഴൽ ഇറക്കിവെച്ചാൽ ഉണ്ടാവുന്ന കേശിക ഉയർച്ച
          h = (2Tcos(x)/a$g)
          a = കേശികക്കുഴലിന്റെ ആരം , g = ഭൂഗുരുത്വാകർഷണത്വരണം ,
## അവലംബം


വർഗ്ഗം:ഭൗതികപ്രതിഭാസങ്ങൾ
നായർസാബ്‌

ജോഷിയുടെ സംവിധാനത്തിൽ മമ്മൂട്ടി, സുരേഷ് ഗോപി, മുകേഷ്, ഗീത, സുമലത, ലിസി എന്നിവർ പ്രധാനവേഷങ്ങളിൽ അഭിനയിച്ച് 1989-ൽ പുറത്തിറങ്ങിയ ഒരു സൈനിക പശ്ചാത്തലത്തിലുള്ള മലയാളചലച്ചിത്രമാണ് ***നായർ സാബ്***. ലിബർട്ടി പ്രൊഡക്ഷൻസിന്റെ ബാനറിൽ ലിബർട്ടി പ്രൊഡക്ഷൻസ് നിർമ്മാണം ചെയ്ത ഈ ചിത്രം ലിബർട്ടി ഡിസ്ട്രിബ്യൂട്ടേഴ്സ് വിതരണം ചെയ്തിരിക്കുന്നു. ഈ ചിത്രത്തിന്റെ രചന നിർവ്വഹിച്ചത് ഡെന്നീസ് ജോസഫ്, ഷിബു ചക്രവർത്തി എന്നിവർ ചേർന്നാണ്.

വൻ വിജയം നേടിയ മമ്മൂട്ടിയുടെ 'ന്യൂ ഡൽഹി ' എന്ന ചിത്രത്തിന് പിന്നാലെ എത്തിയ ചിത്രമായിരുന്നു ഇത്. ഇരുനൂറോളം ദിവസമാണ് പ്രധാന കേന്ദ്രങ്ങളിൽ ഈ സിനിമ പ്രദർശിപ്പിച്ചത്. ചിത്രത്തിന്റെ നിർമ്മാണ ചുമതല പി കെ ആർ പിള്ളയായിരുന്നു. എന്നാൽ മോഹൻലാൽ -പ്രിയദർശൻ ടീമിന്റെ 'ചിത്രം' എന്ന സിനിമയും നിർമ്മിക്കുന്നതിനുള്ള തിരക്ക് മൂലം 'നായർ സാബ്' ലിബർട്ടി പ്രൊഡക്ഷന്സിന്റെ ബാനറിലേ ലിബർട്ടി ബഷീറിന് വിൽക്കുകയായിരുന്നു.

## അഭിനേതാക്കൾ

## സംഗീതം
ഷിബു ചക്രവർത്തി എഴുതിയ ഗാനങ്ങൾക്ക് സംഗീതം പകർന്നത് എസ്.പി. വെങ്കിടേഷ് ആണ്. ഗാനങ്ങൾ വിപണനം ചെയ്തത് രഞ്ജിനി.
; ഗാനങ്ങൾ
# പഴയൊരു പാട്ടിലെ – എം.ജി. ശ്രീകുമാർ, സുജാത മോഹൻ
# ഹെയ് ഗിരിധരനേ – വാണി ജയറാം
# പുഞ്ചവയല് കൊയ്യാൻ – എം.ജി. ശ്രീകുമാർ, കോറസ്
# കനവിലിന്നലെ – കെ.എസ്. ചിത്ര

## അണിയറ പ്രവർത്തകർ

## പുറത്തേക്കുള്ള കണ്ണികൾ
* 
* ''നായർസാബ്‌''  – മലയാളസംഗീതം.ഇൻഫോ

വർഗ്ഗം:1989-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:ജോഷി സം‌വിധാനം ചെയ്ത ചലച്ചിത്രങ്ങൾ
വർഗ്ഗം:മമ്മുട്ടി- സുമലത ജോഡി
ആവേഗം

സമയത്തെ ആധാരമാക്കി ബലത്തിന്റെ സമഗ്രതുകയെ (സമാകലനം) **ആവേഗം**(ഇംഗ്ലീഷ്:Impulse) എന്നു പറയാം. ഒരു ദൃഢ വസ്തുവിൽ ബലം പ്രയോഗിക്കുമ്പോൾ അതിന്റെ ആക്കത്തിന് വ്യതിയാനം സംഭവിക്കുന്നു. ശക്തിയായ ബലം കുറച്ചു സമയത്തേക്ക് പ്രയോഗിക്കുമ്പോഴും, അധിക ശക്തിയില്ലാത്ത ബലം കൂടുതൽ സമയം പ്രയോഗിക്കുമ്പോഴുമുണ്ടാകുന്ന ആക്കം തുല്യമായിരിക്കും, എന്തെന്നാൽ ബലം സമയം എന്നിവയുടെ ഗുണനഫലത്തിന്റെ സമഗ്രതുക ആശ്രയിക്കുന്നു. ആവേഗം എന്നത് ആക്കത്തിനുണ്ടാകുന്ന മാറ്റം എന്നും പറയാം.

## സൂത്രവാക്യം

ആവേഗം **I** എന്നത്, സമയം *t*1 മുതൽ *t*2 കണക്കാക്കുമ്പോൾ

:\mathbf{I} = \int_{t_1}^{t_2} \mathbf{F}\, dt 
ഇവിടെ **F** എന്നത് പ്രയോഗിച്ച ബലവും *dt* എന്നത് അണുമാത്രസമയവും (വളരെ ചെറിയ സമയം).

ന്യൂട്ടന്റെ രണ്ടാം ചലനനിയമത്തിൽ, ബലം ആക്കം **p** യോട് ബന്ധപ്പെട്ടിരിക്കുന്നു.
:\mathbf{F} = \frac{d\mathbf{p}}{dt}.

അതിനാൽ,
:\begin{align}
 \mathbf{I} &= \int_{t_1}^{t_2} \frac{d\mathbf{p}}{dt}\, dt \\
 &= \int_{t_1}^{t_2} d\mathbf{p} \\
 &= \Delta \mathbf{p}, \end{align} 
ഇവിടെ, Δ**p** എന്നത് സമയം *t*1 മുതൽ *t*2 വരെയുള്ള ആക്ക മാറ്റം. 

ഈ നിയമത്തെ *ആവേഗ ആക്കനിയമം* എന്നും അറിയപ്പെടുന്നുണ്ട്. 

## അവലംബം


വർഗ്ഗം:ഭൗതികശാസ്ത്രത്തിന്റെ അടിസ്ഥാനതത്ത്വങ്ങൾ